Pokok ketum di Felda Mata Ayer ditebang
Oleh KOSMO!

30 September 2020, 2:06 pm
Oleh NUR NAZLINA NADZARI
PADANG BESAR – Polis Perlis dengan kerjasama Jabatan Tanah dan Galian (JTG) hari ini memulakan operasi menebang pokok ketum di negeri ini yang dilaksanakan di bawah Akta Penempatan Berkelompok (GSA) 1960.
Operasi bersepadu yang dilakukan di Felda Mata Ayer di sini kira-kira pukul 10 pagi ini
turut melibatkan Lembaga Kemajuan Tanah Persekutuan (Felda).
Ketua Polis negeri, Datuk Surina Saad berkata, penebangan pokok ketum itu akan diteruskan ke kawasan Felda lain di negeri ini dengan melibatkan jumlah keseluruhan kira-kira 2,000 pokok dalam tempoh sebulan.
Kata beliau, Akta GSA tersebut boleh digunakan kerana ia melibatkan perjanjian antara peneroka dengan pihak Felda dan Akta Tanah Negara.
“Sebelum ini, saya sudah minta mereka menebang pokok-pokok itu tetapi mereka hanya potong separuh sahaja yang mana pokok ini akan menjadi bercambah lebih besar.

“Jadi yang mana potong separuh itu kami akan meletakkan racun pada batang pokok,” katanya ketika ditemui pada operasi tersebut di sini hari ini.
Menurutnya, penebangan pokok tersebut dijangka dapat mengurangkan kegiatan penyeludupan daun ketum di negeri ini sehingga 40 peratus.
“Jadi bila diperluaskan ke negeri-negeri lain, penawaran ketum itu akan berkurangan. Buat masa ini, Perlis yang pertama membuat operasi tebang pokok ketum dan diharapkan negeri-negeri lain pun akan mengambil tindakan sama,” katanya.-K! ONLINE


98 ingkar PKPP, 34 babitkan aktiviti kelab malam
Oleh KOSMO!

30 September 2020, 3:23 pm
Oleh MOHD. HUSNI MOHD. NOOR
PUTRAJAYA – Seramai 98 individu ditahan atas kesalahan ingkar arahan Perintah Kawalan Pergerakan Pemulihan (PKPP) dengan tangkapan paling tinggi membabitkan aktiviti dalam kelab malam sebanyak 34 tangkapan.
Menteri Kanan (Keselamatan), Datuk Seri Ismail Sabri Yaakob berkata, kesalahan lain yang dikesan penjarakan fizikal (24), tidak memakai pelitup muka (22), gagal melunaskan caj kuarantin (10) dan gagal menyediakan peralatan serta merekod butiran diri (lapan).
“Daripada jumlah itu, seramai 95 individu telah dikompaun dan tiga lagi direman,” katanya dalam kenyataan hari ini.
Ismail Sabri berkata, seramai 34 pendatang asing tanpa izin (PATI) dan 4 penyeludup ditahan dalam Operasi Benteng semalam selain turut dirampas 6 buah kenderaan.
Dalam pada itu, beliau berkata, seramai 37,452 individu pulang ke tanah air dari 24 Julai hingga semalam dan ditempatkan di 78 stesen kuarantin yang ditetapkan.

“Seramai 8,144 individu menjalani proses kuarantin wajib manakala 106 lagi telah dihantar ke hospital,” ujarnya.
Sementara itu, sebanyak enam operasi sanitasi meliputi satu zon merah, satu zon kuning dan empat zon hijau membabitkan lima negeri dibuat Jabatan Bomba dan Penyelamat.
“Sebanyak dua operasi di Pulau Pinang dan masing-masing satu di Kedah, Pahang, Sabah dan Melaka,” katanya.-K! ONLINE


84 kenderaan dicuri setiap hari
30 September 2020, 3:11 pm
KUALA LUMPUR – Sebanyak 84 kenderaan termasuk motosikal dilaporkan hilang dicuri setiap hari sepanjang tahun 2019.
Daripada jumlah tersebut, kes curi motosikal mencatatkan rekod tertinggi iaitu sebanyak 22,507 kes dalam tempoh 12 bulan itu.
Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, setiap tahun lebih 10 sindiket membabitkan kes curi kenderaan ditumpaskan.
Katanya, rata-rata mereka yang diberkas membabitkan sindiket dalam negara serta mereka yang dipercayai dalang menyeludup keluar kenderaan ke negara jiran.
Jelas Huzir, tiga punca utama kes curi kenderaan berlaku iaitu kereta lama yang susah mendapati alat ganti, kereta baru tetapi alat gantinya mahal serta kenderaan tersebut di seludup ke negara luar menerusi pelabuhan dan sempadan tanah air di utara dan selatan.
“Bagi motosikal selain dileraikan untuk alat ganti, ia juga dijual untuk kegunaan di kawasan ladang di pedalaman serta lumba haram,” katanya pada sidang akhbar di Ibu Pejabat Polis Bukit Aman di sini hari ini.

Mengulas mengenai statistik kes curi kenderaan, Huzir memberitahu sebanyak 6,818 kereta pelbagai jenis dilaporkan dicuri bagi tahun 2019 diikuti dengan motosikal (22,507) dan van serta kenderaan berat (1,550).
“Kes curi kenderaan 2019 menunjukkan penurunan berbanding tahun 2018 iaitu sebanyak 4,272 kes bagi motosikal, kereta (595) dan van serta kenderaan berat (211).
“Selain itu, sejak kebelakangan ini syarikat insurans dikatakan mampu jimat RM20 juta berhubung kes ganti rugi hilang kenderaan,” ujarnya. – K! ONLINE


Masih mencari tempat kebocoran udara ISS
Oleh KOSMO!

30 September 2020, 2:51 pm
MOSCOW – Rusia semalam melaporkan bahawa angkasawan berjaya menemui lokasi kebocoran udara di dalam Stesen Angkasa Lepas Antarabangsa (ISS) iaitu di segmen Rusia.
Kru angkasawan di ISS dilaporkan memulakan pencarian tempat kebocoran itu sejak Ogos lalu, bermula dengan segmen Amerika Syarikat (AS).
Mereka ialah Anatoly Ivanishin dan Ivan Vagner dari Rusia dan Christopher Cassidy dari Pentadbiran Aeronautik dan Angkasa Kebangsaan (NASA) di Amerika Syarikat.
Agensi Angkasa Lepas Rusia, Roscosmos dalam satu kenyataan berkata, lokasi kebocoran itu didapati berlaku di modul servis Zvezda yang menempatkan peralatan saintifik.
Roscosmos juga mengesahkan pencarian diteruskan untuk mencari lokasi tepat kebocoran tersebut sambil menyifatkan kebocoran itu tidak mengancam nyawa atau kesihatan kru ISS.
“Ia bukan satu keadaan kritikal dalam masa terdekat,” kata Sergei Krikalyov yang merupakan pengarah eksekutif program angkasa lepas Rusia menerusi penyiaran televisyen.

Beliau berkata, ISS sentiasa mengalami kejadian kecil kehilangan udara disebabkan oleh sistem penulenan udara.
“Kebocoran ini boleh dijangka. Apa yang berlaku sekarang ialah lebih daripada kebocoran biasa. Jika kebocoran terus berlaku dalam lama, ia (ISS) akan memerlukan bekalan udara tambahan di stesen berkenaan,” katanya.
Tambah beliau, kru ISS kini sedang berehat dan berharap dapat menemui tempat tepat dan membaiki kebocoran itu, hari ini. –  AFP


Kucing diselamatkan kepala sangkut sinki
Oleh KOSMO!

30 September 2020, 3:15 pm
Oleh ISKANDAR SHAH MOHAMED
KLANG – Seekor kucing jantan diselamatkan selepas kepalanya tersangkut pada lubang sinki di sebuah rumah di USJ 9, Subang Jaya, semalam.
Operasi menyelamatkan kucing itu mengambil masa selama 30 minit oleh anggota Angkatan Pertahanan Awam Malaysia (APM) dalam kejadian kira-kira pukul 4 petang.
Ketua Sektor Operasi Angkatan Pertahanan Awam (APM) Klang, Leftenan (PA) Muhammad Najib Mohamad Isahak berkata, kejadian tersebut disedari seorang wanita berusia 40-an selepas mendengar rengekkan kucing jalanan tersebut di hadapan rumahnya.
Katanya, sinki yang tidak lagi digunakan itu di hadapan rumah tersebut.
“Lima anggota yang dikejarkan ke lokasi kejadian terpaksa menggunakan alat penggerudi untuk menebuk lubang sinki di sekeliling kepala kucing tersebut.

“Operasi menyelamat itu mengambil masa 35 minit tanpa kecederaan kepada kucing itu,” katanya ketika dihubungi Kosmo! di sini hari ini.
Jelas beliau, pihaknya dimaklumkan bahawa pemilik rumah tidak memelihara kucing jalanan tersebut.
“Justeru, kucing itu diserahkan kepada seorang individu yang menyatakan kesudian untuk memeliharanya,” katanya.-K! ONLINE


Pembersihan berkala kawal keladi bunting di Taman Tasik Taiping
Oleh KOSMO!

30 September 2020, 2:31 pm
Oleh ZAKI SALLEH
TAIPING – Persekitaran di Taman Tasik Taiping di sini sentiasa dijaga pihak Majlis Perbandaran Taiping (MPT) termasuk melakukan pembersihan kolam dua kali setahun iaitu pada bulan April dan Oktober bagi mengawal pembiakan tumbuhan keladi bunting.
Bagaimanapun kerja-kerja pembersihan terhenti akibat penularan pandemik Covid-19 tetapi akan bersambung pada bulan depan.
Yang Dipertua MPT, Khairul Amir Mohamad Zubir berkata, pihaknya telah mengambil inisiatif dengan melakukan kaedah kawalan secara merumpai menggunakan racun rumpai (sistemik) yang tidak membahayakan dan tidak memberikan kesan kepada hidupan air serta pengunjung taman.
Menurut beliau, bagi penyelesaian jangka panjang, pihak MPT sedang menjalankan kerjasama dengan Institut Penyelidikan Hidraulik Kebangsaan Malaysia (Nahrim) bagi menjalankan kajian kualiti air di Taman Tasik Taiping.
“Keladi bunting adalah tumbuhan akuatik yang tumbuh meliar di tasik Taman Tasik Taiping serta mampu membiak dua kali ganda dengan cepat dalam tempoh masa hanya 12 hari apabila pokok matang dan cuaca panas.

“Fungsi terpenting keladi bunting ini adalah mengurangkan pencemaran air kerana ia menyerap karbon dioksida dan membebaskan oksigen semasa proses fotosintesis, namun perlu dikawal kadar pembiakan agar tidak membentuk hamparan dalam kawasan tasik,” ujarnya dalam satu kenyataan di sini hari ini.
Beliau berkata demikian bagi mengulas isu tumbuhan air meliar di Taman Tasik Taiping yang menyebabkan air tasik berbau busuk dan kotor.
Kawasan kolam seluas kira-kira dua ekar merupakan salah satu komponen di Taman Tasik Taiping melibatkan keluasan kawasan hampir 40.5 hektar.-K! ONLINE


Tujuh ahli Geng 21 diberkas, seorang lagi diburu
Oleh KOSMO!

30 September 2020, 1:52 pm
Oleh KHAIRUL MOHD. ALI
JOHOR BAHRU – Polis Johor sedang memburu seorang ahli kumpulan kongsi gelap Geng 21 yang terlibat dalam jenayah samun bersenjata api di hadapan G-Residence, Pangsapuri Permai, Plentong di sini pada 8 Mac lalu.
Ketua Polis Johor, Datuk Ayob Khan Mydin Pitchay berkata, lelaki berkenaan, Sarjit Singh A/L Baljit Singh, 23, juga dipercayai terlibat dalam pelbagai jenayah lain.
Katanya, alamat terakhir suspek adalah di Kampung Sungai Plentong, Masai di sini.
“Pada pukul 8.30 malam, 8 Mac lalu, tiga penjenayah bersenjatakan sepucuk pistol melakukan cubaan samun terhadap empat mangsa yang menaiki sebuah kenderaan lain.
“Modus operandi digunakan adalah merempuh bahagian belakang kenderaan mangsa, sebelum melepaskan lima tembakan,” katanya dalam sidang akhbar yang diadakan di Ibu Pejabat Polis Kontinjen Johor, di sini hari ini.

Tambah beliau, salah satu tembakan itu menembusi pegawai kanan seorang mangsa namun cubaan samun berkenaan bagaimanapun gagal manakala kes disiasat mengikut Seksyen 307 Kanun Keseksaan dan Seksyen 3 Akta Senjata Api (Penalti Lebih Berat) 1971.
“Susulan kejadian itu, polis melancarkan operasi pada 10 September lalu dan menahan tujuh lelaki Geng 21 di beberapa lokasi sekitar Wilayah Iskandar Johor, berusia antara 23 hingga 44 tahun.
“Dua daripada suspek telah dituduh dibawah Seksyen 3A Akta Senjata Api (Penalti Lebih Berat) 1971 manakala seorang dibawah Akta Pencegahan Jenayah 1959 (POCA),” ujarnya.
Ayob Khan turut memberitahu, kumpulan berkenaan merupakan antara lapan geng kongsi gelap yang dipercayai aktif di negeri ini dan banyak terlibat dalam perbuatan jenayah.
“Geng 21 dikesan banyak melakukan jenayah kekerasan termasuklah membunuh menggunakan senjata api.
“Sehubungan itu, polis menyeru orang ramai yang mempunyai sebarang maklumat berkaitan suspek dikehendaki untuk segera menghubungi pegawai penyiasat kes berkenaan iaitu Asisten Superintenden Hafizudin Mohamad di talian 010-4008030,” tambahnya.-K! ONLINE


Peluang jadi pembanci bagi Daerah Kinta
Oleh KOSMO!

1 Oktober 2020, 10:22 pm
Oleh ZAKI SALLEH
IPOH – Orang ramai khususnya golongan belia yang berminat dipelawa untuk mengambil peluang bagi mengisi jawatan sebagai pembanci untuk Banci Penduduk dan Perumahan 2020 bagi Daerah Kinta.
Proses bancian di daerah ini melibatkan 30 kawasan meliputi Mengelembu, Pasir Puteh, Pengkalan Pegoh, Lahat, Pusing, Simpang Pulai, Batu Gajah, Pusing, Tronoh, Siputeh dan Tanjung Tualang.
Menurut jurucakap Jabatan Perangkaan Malaysia negeri Perak, satu sesi temuduga terbuka akan diadakan di Bilik Mesyuarat Ixora, Aras 2, Majlis Daerah Batu Gajah pada hari esok (Jumaat) bermula pukul 8.30 pagi hingga 12.30 tengahari.
Katanya, tempoh bekerja sebagai pembanci adalah selama sebulan iaitu sepanjang bulan Oktober.
“Setiap pembanci akan diberi elaun sebanyak RM54 sehari dan pemohon hendaklah memiliki kelayakan sekurang-kurangnya Sijil Pelajaran Malaysia.

“Pemohon perlu membawa dan mengemukakan salinan dokumen-dokumen berikut iaitu kad pengenalan, sijil berhenti sekolah, sijil peperiksaan dan lesen memandu yang disahkan,” ujar jurucakap tersebut.
Sebarang pertanyaan boleh menghubungi Majlis Daerah Batu Gajah di talian 05-3632 020 atau 2026 dan 2028.
Fasa pertama Banci 2020 atau e-Census kini dijalankan secara dalam talian dari 7 hingga 30 September, diikuti fasa kedua yang akan dijalankan secara bersemuka oleh pembanci dari 7 hingga 24 Oktober. – K! ONLINE


2 lelaki hantar migran diberkas
Oleh KOSMO!

1 Oktober 2020, 9:10 pm
Oleh MASTURAH SURADI
KOTA TINGGI – Dua lelaki warga tempatan ditahan Maritim Malaysia (APMM) disyaki baru pulang dari menghantar migran Indonesia dalam satu serbuan di Perairan Johor Timur semalam.
Pengarah Zon Maritim Tanjung Sedili, Kepten Maritim Mohd. Zulfadli Nayan berkata, hasil pemeriksaan lanjut juga mendapati kedua-dua suspek berusia 44 dan 42 tahun itu yang ditahan bersama sebuah bot gentian kaca berada dalam pengaruh dadah.
“Sistem Pengawasan Maritim Laut Malaysia (SWASLA) telah dapat mengesan sebuah bot dalam keadaan mencurigakan yang disyaki bergerak daripada perairan Indonesia menuju ke perairan Sungai Rengit.
“Bot ronda APMM yang sedang dalam Op Benteng Laut 1/2020 yang diatur gerak kemudian berjaya memintas bot tersebut pada pukul 10.10 malam di kedudukan 0.6 barat Sungai Rengit sebelum berjaya menahan suspek.
“Kedua-dua suspek disyaki berjaya melupuskan keterangan-keterangan lain ke laut semasa menyedari kehadiran APMM,”katanya dalam satu kenyataan hari ini.

Mohd. Zulfadli berkata, kes kemudiannya diserahkan kepada pihak polis untuk tindakan lanjut.
Jelasnya, APMM memberi amaran kepada orang ramai terutama komuniti maritim supaya tidak menjadi tali barut atau pengkhianat negara dengan melakukan sebarang pelanggaran undang-undang khususnya dalam aktiviti penyeludupan migran.
“Tindakan akan diambil tanpa kompromi dengan mana-mana pihak. Maritim Malaysia juga akan sentiasa mempertingkatkan kawalan keselamatan terutamanya Op Benteng Laut 1/20 yang diaktifkan Mei lalu khusus untuk mengawal dan menyekat sempadan negara bagi mengekang kemasukan migran selain daripada membendung penularan wabak COVID -19,”katanya.- K! ONLINE


ADUN Ayer Limau Positif Covid-19
Oleh KOSMO!

1 Oktober 2020, 10:56 pm
Oleh DIYANATUL ATIQAH ZAKARYA
MELAKA – Ahli Dewan Undangan Negeri (ADUN) Ayer Limau, Datuk Amiruddin Yusof disahkan positif Covid-19 dan kini menjalani rawatan di Hospital Melaka.
Amiruddin ketika dihubungi memberitahu,  pasukan kesihatan telah datang ke rumahnya kira-kira pukul 4 petang semalam untuk dibawa ke hospital bagi mendapatkan rawatan lanjut.
“Pasukan perubatan telah datang kerumah dan membawa saya ke hospital dengan menaiki ambulans.
“Susulan itu isteri dan anak saya juga sudah melakukan ujian swab dan menunggu keputusan selain perlu menjalani kuarantin selama 14 hari di rumah,” katanya.
Difahamkan, Amiruddin bersama beberapa pemimpin UMNO Melaka termasuk Pengerusi Badan Perhubungan UMNO negeri, Datuk Seri Ab. Rauf Yusoh dikatakan baru pulang dari Sabah bagi membantu kempen Pilihanraya Negeri itu.

Amiruddin turut dilihat menjawab komen di satu hantaran di laman Facebooknya memaklumkan, beliau disahkan positif selepas menjalani saringan kali kedua.
Jelasnya pada komen tersebut, dia telah dimaklumkan negatif oleh Pejabat Kesihatan Daerah (PKD) Alor Gajah dan telah memotong gelang kuarantin.
Beliau kemudian telah membuat beberapa urusan peribadi dan pejabat yang tertangguh sebelum dimaklumkan ujian kedua tersebut positif. – K! ONLINE


NGO Malaysian4Uyghur berhimpun depan kedutaan China
Oleh ZULKIFLI MANZOR

1 Oktober 2020, 10:03 pm
KUALA LUMPUR – Sebanyak 24 badan bukan kerajaan (NGO) bergabung dibawah gerakan Malaysian4Uyghur berkumpul di hadapan kedutaan China di ibu negara hari ini.
Setiausaha Malaysian4Uyghur, Muhammad Faisal Abdul Aziz berkata, kehadiran mereka kira-kira pukul 4 petang itu bertujuan menyerahkan memorandum bantahan berhubung ketidakadilan yang dialami etnik minoriti Muslim, Uyghur di Xinjiang.
“Kami cuba menyerahkan memorandum bantahan dan kotak mengandungi ‘hand sanitizers’ serta pelitup muka kepada kedutaan China sebagai simbolik buat entik Uyghur.
“Kami bagaimanapun tidak dibenarkan melakukan serahan secara rasmi kepada pihak kedutaan China,” katanya pada satu sidang akhbar di sini hari ini.
Penasihat Pertubuhan Generasi Baru Kristian Malaysia (Ancom), Jason Leong berkata, walaupun mereka gagal melakukan serahan itu, usaha berkenaan diharap dapat membuka mata ramai pihak.
Menurut beliau, isu ketidakadilan dialami etnik Uyghur bukan tentang agama, tetapi tentang aspek kemanusiaan yang perlu diberi perhatian oleh semua pihak.

Kata beliau, majoriti masyarakat di Xinjiang adalah muslim, namun terdapat kira-kira dua peratus penganut Kristian di kawasan tersebut. – K! ONLINE


80 graduan sulung Kursus Perawatan Islam Darussyifa’- Darul Quran, Jakim
Oleh KOSMO!

1 Oktober 2020, 10:18 pm
Oleh MOHD. HUSNI MOHD. NOOR
PUTRAJAYA – Seramai 80 graduan sulung Kursus Perawatan Islam Darussyifa’- Darul Quran, Jabatan Kemajuan Islam Malaysia (Jakim) bakal diraikan pada majlis pengijazahan, Sabtu ini.
Ketua Pengarah Jakim, Datuk Paimuzi Yahya berkata, graduan berkenaan akan diraikan pada Majlis Pengijazahan Perubatan dan Pengubatan Islam Darussyifa’ Sesi 2020 dan Majlis Penganugerahan Darul Quran di Dewan Muktamar Darul Quran Jakim, Kuala Kubu Bharu, Selangor.
Beliau berkata, kursus berkenaan adalah program kerjasama antara Darul Quran, Jakim dan Persatuan Perubatan, Pengubatan & Kebajikan Islam Malaysia (Darussyifa’).
“Kursus Perawatan Islam Darussyifa’-Darul Quran dicadangkan pelaksanaannya supaya ia menjadi nilai tambah kepada pelajar Darul Quran dengan mengaplikasikan ayat-ayat al-Quran yang sudah sedia dihafaz untuk tujuan pengubatan Islam melalui ruqyah syariyyah.
“Kerjasama ini juga penting bagi melahirkan lebih ramai pengamal pengubatan Islam yang sahih.

“Selain itu, ia secara tidak langsung dapat membasmi ‘tok bomoh’ atau ‘ustaz palsu’ yang suka mengambil kesempatan terhadap masyarakat dengan mengaut keuntungan atas nama pengubatan Islam,” katanya dalam kenyataan akhbar hari ini.
Katanya, setiap pelajar yang mengikuti kursus berkenaan perlu memasuki kelas pengajian selama 90 jam, mengikuti tasmi’ Ruqyah Asas Pengubatan Islam dan mempelajari cara rawatan pesakit dengan menggunakan herba.
Paimuzi berkata, majlis akan disempurnakan oleh Menteri di Jabatan Perdana Menteri (Hal Ehwal Agama) Datuk Seri Zulkifli Mohamad Al-Bakri.
Pada majlis sama, katanya, tiga program lain akan turut berlangsung iaitu penyampaian Anugerah Kecemerlangan Darul Quran dan penyampaian Sijil ISO 9001:2015 dan MS 1900:2014 bagi Sistem Pengurusan Kualiti serta Sistem Pengurusan Kualiti Berasaskan Syariah oleh SIRIM.
Selain itu, Paimuzi berkata, pihaknya juga akan melancarkan buku terbitan Darul Quran yang bertajuk: Sejarah & Perkembangan Pendidikan Tahfiz Al-Quran di Malaysia: Edisi 2. – K! ONLINE


Perceraian itu menyakitkan – Mimi
Oleh NUR EMIRA SAIZALI

1 Oktober 2020, 9:40 pm
SEJENAK berbual bersama penyanyi tinggi lampai, Mimi Fly, seperti terbit satu perasaan kagum dengan kekuatan yang ada dalam dirinya tatkala dia bercerita tentang kehidupan pasca perceraian dengan bekas suaminya, Mohd Firdaus Hajar, tiga tahun lalu.
Menelusuri kehidupan pemilik nama penuh Shamimi Amalina Norhisham selepas bergelar janda, dia mengakui amat perit menempuh fasa getir tersebut.
Penyanyi berusia 34 tahun memberitahu, segala keperitan dan kedukaan yang dirasainya sepanjang melalui tempoh sukar itu diluncurkan menerusi karya terbaharunya berjudul Hujan yang juga merupakan lagu tema bagi filem Bisikan.
Padat dengan rasa dan emosi, itu yang dapat digambarkan tatkala mendengar lagu hasil keringat bekas ahli One Nation Emcee itu.
PERCERAIAN telah mengajar Mimi untuk menjadi seorang wanita yang lebih kuat dan tidak hanya duduk di bawah telunjuk mana-mana individu. – oleh MOHD. FARIZWAN HASBULLAH
Hujan
Menurut Mimi, lagu duet bersama Altimet itu berkisarkan kisah duka lara yang diubati dengan rintik hujan, sekali gus membasuh noda-noda yang tercoreng dalam kehidupan seorang manusia.

“Bagi saya, hujan yang turun daripada awan kelabu itu ialah rintik air yang membasahi serta membasuh kekotoran di bumi.
“Metafora hujan daripada seorang Mimi ialah sesuatu yang memulihkan luka dan duka seorang manusia serta mampu memberi kedamaian kepada jiwa yang pernah dilanda duka,” katanya kepada HibGlam baru-baru ini.
Penyanyi yang pernah terkenal dengan lagu Anak Kampung bersama Jimmy Palikat itu menambah, dia memilih tajuk lagu tersebut kerana secara kebetulan hujan turun dengan lebat di saat dia memerah otak menyiapkan karya tersebut.
HUJAN merupakan projek pertama Mimi bekerjasama bersama Altimet dan juga merupakan antara salah satu impiannya untuk berkolaborasi bersama penyanyi hiphopterkenal itu.
“Lirik, bunyi dan mesejnya sangat menepati dengan apa yang saya hendak sampaikan kepada para pendengar. Idea untuk menghasilkan lagu itu datang secara tiba-tiba ketika saya sedang mendalami dan memahami jalan cerita filem Bisikan.
“Syukur, selepas lima bulan, akhirnya lagu itu siap ketika semua sibuk menjalani Perintah Kawalan Pergerakan. Saya sangat sukakan hasilnya, malah kedengaran sangat sebati dengan jalan cerita filem tersebut,” katanya dengan nada teruja.
Ujar Mimi, dia sangat bersyukur kerana pihak produksi memberi kepercayaan kepadanya untuk menghasilkan lagu tema bagi filem tersebut.
“Saya tak sangka mereka suka dengan hasil-hasil kerja saya sebelum ini. Sangat seronok kerana dapat berkarya dan orang lain pun menyukainya.
“Perasaan itu tak dapat digambarkan dengan kata-kata.
PENYANYI berusia 33 tahun ini mengakui melalui fasa mudah marah, kerap tidur dan berkurung di dalam bilik sepanjang tempoh dia mengalami depresi selepas bercerai.
“Malah, apabila dengar lagu Hujan, karya ini mampu menenangkan hati saya, Saya sendiri suka buat lagu yang bila saya dengar semula, rasa damai itu muncul,” ujarnya.
Ujarnya, karya tersebut juga merupakan luahan rasa dan tentang konflik dalaman yang pernah dia dan Altimet rasakan sepanjang hidup.
“Kalau dengar Hujan, anda akan dapat rasakan konflik yang kami cuba luahkan. Saya tuliskan apa yang saya rasa, Altimet juga beri apa yang dia rasakan. Paduan kami menjadi.
“Hasilnya sangat hebat. Komposer lagu ini, Khairafik Khairudin berjaya rangkumkan hasil saya dan Altimet dengan baik sekali,” tuturnya
Pasca perceraian
Tatkala diusik mengenai jalan cerita Hujan yang kedengaran seperti berkaitan tentang hidupnya, Mimi tidak teragak-agak untuk membuka cerita pengalaman lalu yang disemai dalam lagu tersebut.
“Oh! Saya pernah lalui fasa depresi tiga tahun lalu, sewaktu saya mula-mula bercerai dengan bekas suami. Sangat sukar perjalanan hidup saya, struggle sangat!
“Jadi Hujan itu ibarat kehidupan kedua yang membasuh luka-luka yang pernah mengoyakkan hati sehingga saya mengalami depresi yang agak teruk,” ujarnya.
Tidak segan berkongsi kisah tersebut, Mimi memberitahu, fasa tersebut telah mengajarnya untuk menjadi seorang wanita yang lebih kuat selepas jatuh tersungkur menyembah bumi.
Bahkan dia tidak menolak apabila perceraian merupakan faktor utama yang membuatkan dirinya mengalami depresi.
“Saya sama seperti wanita lain, apabila sudah berkahwin, saya letakkan hidup dalam satu peringkat dan harapan yang tinggi.
“Tetapi sayangnya impian itu tidak kesampaian dan apabila gagal, memang beri impak yang sangat besar dan teruk kepada diri sendiri. Depresi yang saya alami bukan setakat menangis dan termenung seorang diri tetapi lebih teruk daripada itu hingga terikut-ikut suara-suara dalam kepala,” katanya lagi.
Rawatan
Tambahnya, selepas bercerai, dia terpaksa memulakan semula kehidupannya dengan cara dan persekitaran yang baharu.
“Kalau dibayangkan semula waktu itu, perit. Saya terpaksa mulakan hidup saya, bermula dengan kosong.
HASIL sokongan ahli keluarga dan rakan-rakan, Mimi kini bangkit untuk meneruskan kelestarian hidup dan karier.
“Memang susah untuk saya dapatkan rawatan pada peringkat awal tapi akhirnya saya gagahkan juga untuk bertemu dengan pakar terapi untuk membantu merawat masalah ini.
“Untuk masalah seperti ini, kita perlu dapatkan seseorang untuk bercakap, berborak mengenai masalah kita.
“Jangan biar diri hanyut dengan suara-suara halus tersebut sebab benda itu akan makan diri sendiri,” katanya lagi.
Katanya, kesukaran untuk mendapatkan rawatan bukanlah disebabkan malu dengan orang sekeliling tetapi lebih cenderung ke arah tidak sedar dirinya mengalami kecelaruan emosi.
“Saya tak malu tapi saya sendiri tak tahu yang saya ada masalah kecelaruan tetapi sampai satu masa, saya sendiri tersedar, kenapa saya cepat marah, berkurung dan selalu tidur.
“Jadi, saya nasihatkan, sesiapa yang alami masalah gangguan mental seperti saya, pergi dapatkan rawatan segera. Masyarakat sekeliling pula jangan terus menghentam, sebolehnya berilah sokongan.
“Tapi alhamdulillah, dengan bantuan dan sokongan keluarga dan rakan, saya bangkit semula melawan semua kepedihan tersebut.
“Bukan mudah tapi saya semakin gembira dengan kehidupan sekarang, lebih tenang dan bijak atur kehidupan,” katanya seraya menutup perbualan.


Siti Sarah, Shuib dipanggil SPRM
Oleh MOHD. HAIKAL ISA

1 Oktober 2020, 9:51 pm
KUALA LUMPUR – Wakil syarikat pengurusan Siti Sarah, Indigital Music enggan mengulas lanjut apabila artis naungan mereka itu dikaitkan dengan siasatan pengubahan wang haram berhubung perniagaan minuman selepas dipanggil Suruhanjaya Pencegahan Rasuah Malaysia (SPRM) hari ini.
Pengarah Urusan Indigital, Nana Mohd. Rom berkata, setakat ini dia tidak boleh memberi komen lanjut bagi pihak Sarah kerana kes masih dalam siasatan SPRM.
“Maaf, saya tidak boleh komen apa-apa. Saya mohon jasa baik pihak media untuk memberi ruang kepada Sarah dan suami berdepan dengan situasi ini.
“Bagaimanapun, apa yang saya tahu, kedua-duanya telah memberi kerjasama kepada pihak berkuasa. Sekiranya terdapat perkembangan, kami akan maklumkan kemudian,” katanya ketika dihubungi Kosmo! Online sebentar tadi.
SARAH dan Shuib turut disahkan hadir ke pejabat SPRM oleh Pengurus Indigital Music, Nana Mohd. Rom.
Difahamkan, pasangan selebriti itu telah hadir ke pejabat SPRM pada pukul 8 pagi hari ini bagi memberi keterangan berhubung siasatan kes tersebut.
Terdahulu, Ketua Pesuruhjaya SPRM, Datuk Seri Azam Baki mengesahkan pasangan suami isteri yang juga pasangan selebriti dipanggil pihaknya bagi membantu siasatan kes penggubahan wang haram.

Memetik laporan Utusan Malaysia, siasatan masih dijalankan namun penglibatan pasangan selebriti tersebut tidak dapat dipastikan.
Menurut sumber, selain Shuib dan Sarah, beberapa individu termasuk selebriti lain yang mempunyai kaitan dengan kes terbabit mungkin akan dipanggil.
“Masih tidak dapat pastikan sama ada mereka akan ditahan atau pun tidak memandangkan proses merakam keterangan masih berjalan,” kata sumber tersebut.
Terdahulu, Shuib telah membuka sebanyak lapan buah cawangan kedai minuman boba berasaskan madu, Bubble Bee sejak Jun lalu.
Antara lokasi kedai minuman terkenal itu ialah di The Strand, Kota Damansara dan Mydin, USJ.
Malahan, Shuib juga pernah mencetuskan kontroversi pada tempoh Perintah Kawalan Pergerakan (PKP) kerana meminta kerajaan menyalurkan bantuan kepada golongan artis yang terkesan akibat wabak Covid-19. – K! ONLINE


Banci 2020 secara bersemuka di Sabah ditangguhkan
Oleh NOR IDAYU BOSRO

1 Oktober 2020, 9:17 pm
PUTRAJAYA – Banci Penduduk dan Perumahan Malaysia 2020 (Banci 2020) Fasa Kedua secara bersemuka di seluruh negeri Sabah ditangguhkan berkuat kuasa 3 Oktober hingga 16 Oktober depan susulan pelaksanaan Kawalan Rentas Daerah di negeri terbabit yang berkuat kuasa bagi tempoh sama.
Ketua Perangkawan, Datuk Seri Mohd. Uzir Mahidin berkata, latihan bagi pembanci di Sabah yang dijadualkan bermula hari ini hingga 5 Oktober depan turut dihentikan berkuat kuasa serta merta.
Beliau yang juga Pesuruhjaya Banci 2020 turut memaklumkan bahawa, penyelia dan pembanci yang telah dilantik di Sabah tidak perlu hadir bertugas sepanjang tempoh pelaksanaan Kawalan Rentas Daerah.
“Banci 2020 iaitu pengumpulan data secara bersemuka akan dilaksanakan bermula pada 7 hingga 24 Oktober depan namun ditangguhkan sususlan pelaksanaan Kawalan Rentas Daerah di Sabah yang diumumkan Majlis Keselamatan Negara hari ini.
“Penyesuaian semula pelaksanaan Banci 2020 Fasa Kedua di Sabah akan dimaklumkan kemudian,” katanya dalam kenyataan akhbar di sini hari ini.
Mohd. Uzir berkata, pelaksanaan Banci 2020 di negeri-negeri lain diteruskan mengikut prosedur operasi standard dan tertakluk kepada pemakluman dari semasa ke semasa.

Untuk keterangan lanjut berkenaan operasi pembancian di Negeri Sabah, sila hubungi hotline Banci 2020 (1-800-88-7720), DOSM Negeri Sabah (1-800-22-0041) atau e-mel ke [email protected] – K! ONLINE


Kakitangan Ketengah kontak rapat pesakit Covid-19 diarah kuarantin diri
Oleh KOSMO!

1 Oktober 2020, 9:05 pm
Oleh NIK NUR IZZATUL HAZWANI NIK ADNAN
DUNGUN – Kakitangan Lembaga Kemajuan Terengganu Tengah (Ketengah) yang menghantar anak di sebuah taman bimbingan kanak-kanak (tabika) di Bandar Al-Muktafi Billah Shah, Bukit Besi dekat sini dibenarkan bekerja dari rumah selama 14 hari bermula semalam.
Pengerusi Ketengah, Datuk Razali Idris berkata, kebenaran khas itu diberikan bagi membolehkan individu terlibat menjalani kuarantin diri selepas seorang pembantu di tabika itu disahkan positif Covid-19 pada kelmarin.
“Kebenaran bekerja dari rumah itu juga diberikan kepada kakitangan Ketengah yang mempunyai kontak rapat dengan kakitangan Kemas (Jabatan Kemajuan Masyarakat) Terengganu berkenaan.
“Ia membolehkan mereka yang terlibat melakukan kuarantin diri selama 14 hari bermula 30 September lalu (semalam),” katanya menerusi hantaran terbaharu di akaun Facebook peribadinya hari ini.
Jelas Razali, kakitangan Ketengah terlibat perlu membuat permohonan rasmi bekerja dari rumah kepada pengurusan agensi tersebut bagi kelulusan segera.

Beliau juga berharap pandemik Covid-19 yang mula dikesan melibatkan satu kes itu tidak menular di wilayah seliaan Ketengah khususnya Bandar Al-Muktafi Billah Shah.
Terdahulu, Jabatan Kesihatan Terengganu mengesahkan seorang kakitangan Kemas negeri yang baru pulang dari Sabah pada 21 September lalu disahkan menghidap Covid-19.
Susulan itu, Pengarah Kesihatan negeri, Dr. Azimi Yunos mengarahkan tabika itu ditutup untuk proses sanitasi selain 20 kanak-kanak yang dihantar ke premis tersebut perlu menjalani ujian saringan Covid-19. – K! ONLINE


Penunggang motosikal cedera terbabas jatuh longkang
Oleh NUR HUDA MUSA

1 Oktober 2020, 10:40 pm
KUALA LUMPUR – Seorang penunggang motosikal patah kaki dan tangan selepas terjatuh ke dalam longkang sedalam lebih dua meter di Pandan Indah di sini hari ini.
Pusat Gerakan Operasi Balai Bomba dan Penyelamat (BBP) Pandan Indah dalam satu kenyataan berkata, pihaknya menerima panggilan kecemasan memaklumkan tentang kejadian pada pukul 3.05 petang sebelum bergegas ke lokasi.
“Seramai tujuh anggota bersama satu jentera dari BBP Pandan Indah telah dikejarkan ke lokasi.
“Setibanya di lokasi anggota bertugas mendapati berlaku kemalangan melibatkan seorang penunggang motosikal yang terjatuh ke dalam longkang dengan kedalaman lebih dua meter,” katanya di sini hari ini.
Katanya, hasil pemeriksaan mendapati mangsa, seorang lelaki India mengalami patah kaki dan tangan.
Mangsa berjaya dinaikkan dan dihantar ke Hospital Ampang untuk rawatan lanjut. – K! ONLINE


Aneka Jaringan sasar jana RM46.16 juta daripada IPO
Oleh MUHAMMAD IKHWAN IDERIS

1 Oktober 2020, 8:20 pm
KUALA LUMPUR – Aneka Jaringan Holdings Bhd. (Aneka Jaringan) menyasarkan untuk menjana sejumlah RM46.16 juta daripada cadangan tawaran awal permulaan (IPO) di pasaran ACE Bursa Malaysia Securities Bhd.
Pakar dalam pembinaan asas dan cerucuk bangunan itu dijadualkan disenarai pada 20 Oktober ini dengan permodalan pasaran RM177.57 juta.
Cadangan tersebut akan melibatkan penawaran 139.89 juta saham baharu, dengan 26.906 juta saham ditawarkan kepada orang awam pada harga 33 sen sesaham bermula semalam dan permohonan runcit akan ditutup pada 9 Oktober ini.
Pengarah Urusannya, Pang Tse Fui berkata, RM17.3 juta daripada wang yang dijana itu akan digunakan untuk pembelian pelantar penggerudian dan kren, RM24.26 juta untuk pembayaran hutang, manakala RM4.6 juta lagi bagi perbelanjaan IPO.
“Pembinaan asas bangunan merupakan kerja yang spesifik serta khusus dalam industri pembinaan dan hanya terdapat segelintir kecil pemain yang pakar dan berpengalaman dalam industri.
“Dalam tempoh 20 tahun, kami telah membina reputasi kukuh berasaskan inovasi, kualiti kerja dan penyampaian tepat pada masanya menerusi projek seperti Pavilion KL, Bukit Bintang City Centre dan Lebuh raya Pantai Barat.

“Kami juga telah bertapak kukuh di Indonesia dengan 21 peratus daripada keuntungan kasar untuk tempoh sembilan bulan tahun ini datang dari sana,” katanya.
Beliau berkata demikian pada sidang akhbar sempena pelancaran prospektus Aneka Jaringan di sini semalam.
Antara klien utama Aneka Jaringan dan anak syarikatnya ialah IJM Construction Sdn. Bhd., MRCB Builders Sdn. Bhd. dan PT Waskita Karya dari Indonesia.
Menurut Tse Fui, pihaknya kini menyasarkan pasaran Singapura dan telah pun mewujudkan cawangan di sana namun masih dalam proses memohon lesen pembinaan.
“Proses ini dijangka selesai hujung tahun.
“Kami akan mula membida projek di Singapura menjelang suku pertama tahun depan dengan kerjasama rakan kongsi dan menyasarkan projek bernilai sekitar S$100 juta (RM304 juta),” katanya.


PJM hampir cecah nilai jualan RM50 bilion
Oleh KOSMO!

1 Oktober 2020, 8:50 pm
PUTRAJAYA – Program Jualan Malaysia (PJM) 2020 yang sedang berlangsung sejak Julai lalu hingga Disember depan semakin hampir mencecah nilai jualan RM50 bilion.
Timbalan Menteri Perdagangan Dalam Negeri Dan Hal Ehwal Pengguna, Datuk Rosol Wahid berkata, berdasarkan sambutan diterima, pihaknya yakin program itu dapat mencapai sasaran awal sebanyak RM100 bilion.
“Melihat kepada sambutan baik yang diterima dari negeri-negeri, kami yakin program ini mampu mencapai sasaran yang telah ditetapkan sebelum ini,” katanya.
Beliau berkata demikian pada sidang akhbar selepas majlis perasmian Kempen Beli Barangan Malaysia (KBBM) di Hero Market di sini semalam.

Menurut beliau, meskipun negara masih berdepan dengan pandemik Covid-19 masyarakat suka memilih membeli-belah secara online atau berkunjung ke pusat beli-belah dengan mengamalkan prosedur operasi standard (SOP) yang ketat.
Bagi menjayakan PJM dan KBBM, kira-kira 170,000 premis perniagaan terlibat.

PJM 2020 berlangsung serentak dengan kempen tersebut menyasarkan nilai jualan RM100 bilion, manakala nilai jualan bagi KBBM disasarkan RM513 juta.


Tanah runtuh, pokok tumbang di Batu 24, Tapah
Oleh KOSMO!

1 Oktober 2020, 8:30 pm
Oleh ASLIZA MUSA
TAPAH – Dua lorong di Batu 24 Jalan Pahang Tapah – Cameron Highlands dekat sini terpaksa ditutup kepada kenderaan berikutan kejadian tanah runtuh dan pokok tumbang hari ini.
Ketua Polis Daerah Tapah, Superintenden Wan Azharuddin Wan Ismail berkata, laluan di kedua-dua arah itu terpaksa ditutup sementara untuk kerja-kerja pengalihan pokok tumbang dan pembersihan jalan.
Katanya, kejadian pada pukul 6 petang itu tidak melibatkan sebarang kemalangan jiwa atau kerosakan harta.
“Buat masa sekarang, laluan di kedua-dua arah masih belum boleh dilalui dan keadaan cuaca juga masih hujan renyai.
“Pasukan Jabatan Kerja Raya (JKR) dan Syarikat Belati Wangsa telah berada di lokasi kejadian untuk menjalankan kerja-kerja pembersihan,” katanya di sini hari ini.

Menurut beliau, terdapat dua lagi lokasi pokok tumbang iaitu di Batu 12 dan Batu 18 di mana hanya satu laluan dibuka untuk kenderaan ringan.
“Laluan tersebut tidak boleh dilalui kenderaan berat dan kerja-kerja pembersihan juga ditumpukan terlebih dahulu di Batu 24,” katanya. – K! ONLINE


AirAsia Japan masih belum ditutup
Oleh KOSMO!

1 Oktober 2020, 8:59 pm
KUALA LUMPUR – Langkah untuk menutup operasi AirAsia Japan hanyalah salah satu daripada pilihan yang ada, malah ia sebenarnya masih belum diputuskan secara muktamad.
Ketua Pegawai Eksekutif Kumpulan AirAsia, Tan Sri Tony Fernandes berkata, sebarang keputusan mengenai operasi syarikat tersebut hanya akan diketahui dalam tempoh seminggu.
“Lembaga pengarah sedang menilai sebarang kemungkinan termasuk menghentikan operasi. Segala laporan yang keluar di media ketika ini hanyalah spekulasi.
“Saya boleh sahkan yang kami sedang melihat beberapa pilihan termasuk menutup operasi. Keputusan akan dibuat dalam tempoh seminggu lagi,” katanya.
Beliau berkata demikian pada sidang akhbar sempena pelancaran Redbeat Academy di sini semalam.
Akademi yang ditubuhkan AirAsia Digital dengan kerjasama Google itu dilancarkan Menteri Sains, Teknologi dan Inovasi, Khairy Jamaluddin.
Turut hadir Pengerusi Eksekutif Kumpulan AirAsia, Datuk Kamarudin Meranun; Presiden AirAsia Digital, Aireen Omar dan Ketua Google Malaysia, Marc Woo.

Sebelum ini, media melaporkan AirAsia Japan Co. Ltd., syarikat bersekutu AirAsia Group Bhd. akan menamatkan operasinya selepas berdepan masalah penurunan permintaan penerbangan akibat pandemik Covid-19.
Sebuah portal berita Jepun, Yomiuri mendakwa, keputusan berhubung perkara itu sudah dimaklumkan kepada semua pihak terlibat.
Sementara itu, Tony menjelaskan, AirAsia adalah sebuah syarikat teknologi dan pihaknya berbesar hati untuk melancarkan Redbeat Academy yang menurutnya, sebuah akademi teknologi.
“Semua orang perlu terus belajar, berkembang dan membiasakan diri dengan landskap teknologi yang sentiasa berubah untuk memastikan bahawa kita akan terus relevan dalam ekonomi digital ini.
“Saya berharap semua orang akan mengambil kesempatan ini untuk mempelajari set kemahiran baharu dalam bidang teknologi supaya dapat berusaha bersama untuk mencapai kejayaan dan membangunkan negara,” katanya.


Hisham ingatkan rakyat duduk rumah jika tiada urusan
Oleh NOR IDAYU BOSRO

1 Oktober 2020, 8:16 pm
PUTRAJAYA – Ketua Pengarah Kesihatan, Tan Sri Dr. Noor Hisham Abdullah menjelaskan ciapan balas yang dimuat naik di akaun Twitter mengenai saranan duduk di rumah bukan perkara baharu yang disuarakan beliau.
Beliau berkata, tujuan ciapan berkenaan adalah bagi mengingatkan semua rakyat di negara ini supaya tidak keluar rumah sekiranya tiada urusan penting khususnya dalam situasi penularan Covid-19 yang menunjukkan pertambahan kes setiap hari di semua negeri ketika ini.
“Perkara ini bukan perkara baharu. Dari hari pertama lagi saya tweet untuk mengingatkan semua rakyat Malaysia yang tiada urusan penting di luar supaya duduk rumah.
“Kalau nak keluar dari rumah kerana ada urusan penting, patuh kepada prosedur operasi standard. Sebab itulah tujuan utama saya tweet sedemikian, hanya ingatkan duduk rumah kalau tiada urusan penting,” katanya pada sidang akhbar di sini hari ini.
Beliau berkata demikian bagi mengulas ciapan di Twitter hari ini dengan menyebut, “How about all stay at Home for awhile again? sebagai mesej balas kepada seorang pengguna Twitter yang mencadangkan supaya kerajaan menyekat perjalanan antara negeri buat sementara waktu.
Ciapan itu kemudian trending di Twitter sehingga mengundang persoalan dalam kalangan orang ramai yang berteka-teki sama ada Perintah Kawalan Pergerakan (PKP) akan dilaksanakan semula.

Pada masa sama, perkataan MC0 2.0 dan Lockdown 2.0 yang merujuk kepada PKP turut menjadi trending dengan lebih 15,000 ciapan setakat pukul 8 malam ini. – K! ONLINE


Henti sebar Bangladesh bergelang tangan hijau positif Covid-19
Oleh KOSMO!

1 Oktober 2020, 9:02 pm
Oleh NOR AINNA HAMZAH
SEREMBAN – Polis memohon orang ramai untuk “berhenti” menyebarkan maklumat tidak tepat berkaitan seorang lelaki warganegara Bangladesh yang memakai gelang berwarna hijau positif Covid-19 yang dikesan berada di Terminal One Seremban, di sini pagi tadi.
Ketua Polis Daerah Seremban, Asisten Komisioner Mohd. Said Ibrahim berkata, polis telah membuat pemeriksaan ke atas lelaki berusia 31 tahun berkenaan bersama-sama kakitangan Jabatan Kesihatan Negeri Sembilan sekitar pukul 9.30 pagi.
Menurutnya, semasa pemeriksaan pihak jabatan kesihatan telah mengesahkan gelang hijau berkenaan bukanlah yang dikeluarkan oleh jabatan kesihatan dan lelaki berkenaan bukanlah merupakan pesakit dalam pemantauan (PUI) Covid-19.
“Kita gesa orang ramai berhenti sebar maklumat tidak sahih di media sosial sehingga menimbulkan kegusaran dalam kalangan orang awam. Sekiranya dikesan melakukan kesalahan berkenaan, mereka boleh didakwa di bawah Akta Komunikasi dan Multimedia 1998.
“Bagi lelaki Bangladesh berkenaan, kita sedang menyiasat dari mana dan atas sebab apa dia memakai gelang hijau berkenaan,” katanya ketika dihubungi hari ini.

Mohd. Said berkata, buat masa ini, lelaki berkenaan kini ditahan di bawah Akta Imigresen kerana gagal menunjukkan pasport semasa pemeriksaan dijalankan.
Hari ini, viral di media sosial WhatsApp dan juga Facebook seorang lelaki Bangladesh bergelang tangan hijau datang ke Terminal One, Seremban untuk pergi ke Kuala Lumpur.
Dalam viral berkenaan mendakwa lelaki tersebut merupakan pesakit Covid-19 yang dikuarantin di rumah.
Turut terkandung dalam viral berkenaan nasihat untuk tidak datang ke Seremban sekiranya tidak mempunyai sebarang keperluan. – K! ONLINE


KPKT siap sedia hadapi banjir norma baharu
Oleh KOSMO!

1 Oktober 2020, 8:20 pm
Oleh SUBKHI SUDARJI
PUTRAJAYA – Kementerian Perumahan dan Kerajaan Tempatan (KPKT) bersedia menghadapi banjir dalam keadaan norma baharu bagi membendung penularan Covid -19.
Timbalan Menterinya, Datuk Seri Ismail Abd Muttalib berkata, pihaknya melalui Jabatan Bomba dan Penyelamat Malaysia sentiasa bersiap sedia menghadapi bencana alam dengan pada masa sama mematuhi Prosedur Operasi Standard (SOP) yang telah ditetapkan Majlis Keselamatan Negara (MKN).
Beliau berkata, sama seperti sebelum ini Jawatankuasa Bencana Alam disetiap negeri telah dibentuk dan bermesyuarat sebagai persediaan menghadapi sebarang kemungkinan bencana alam.
“Saya sendiri telah melakukan tinjuan di sungai-sungai dengan menaiki bot dan segala persiapan dari segi bantuan pengangkutan, makanan dan sebagainya telah kita sediakan.
“Kalau boleh janganlah berlaku bencana alam tetapi kita juga perlu bersedia untuk menghadapi semua ini,” katanya selepas melancarkan Hari Inovasi di sini hari ini.

Pada masa sama, Ismail turut memaklumkan sehingga semalam, Jabatan Bomba dan Penyelamat Malaysia telah melakukan 10,172 operasi sanitasi awam.
“Daripada jumlah tersebut, 13,073 premis telah kita buat merangkumi sekolah-sekolah, pasar awam dan sebagainya.
“Kita juga menggerakkan kempen jangka panjang yang berteraskan kebersihan dalam usaha mendidik masyarakat supaya kekalkan kesihatan dalam kehidupan norma baharu,” katanya.
Mengulas mengenai majlis, Ismail menyifatkan Tema Hari Inovasi KPKT yang telah dipilih pada kali ini iaitu “Inovasi Memacu Kesejahteraan” adalah sangat bertepatan dalam menunjukkan komitmen KPKT dalam usaha untuk sentiasa melaksanakan pembaharuan dan penambahbaikan berterusan.
“Sangat relevan dengan keadaan semasa Negara yang sedang menangani pandemik Covid-19 yang umum sedia maklum telah mengubah corak kehidupan sehingga mewujudkan norma baharu di seluruh dunia.
“Tema ini juga selari dengan agenda Kerajaan dalam menghadapi pandemik tersebut melalui pendekatan strategik 6R; Resolve (Ketegasan), Resilience (Ketahanan), Restart (Memulakan Semula), Recovery (Pemulihan), Revitalize (Memperkasa) dan Reform (Menyusun Semula),” ujarnya. – K! ONLINE


Mutiara Jeruk Madu perluas pasaran ke seluruh negara
Oleh KOSMO!

1 Oktober 2020, 8:11 pm
BALIK PULAU – Mutiara Mangga Enterprise (Mutiara Mangga) pengeluar jeruk mangga berjenama Mutiara Jeruk Madu bakal meluaskan pasaran ke seluruh negara menerusi sistem stokis yang dilaksanakan mulai tahun ini.
Pengurus syarikat, Fazil Akashah Othman berkata, menerusi sistem tersebut, jenama Mutiara Jeruk Madu akan diperkukuhkan, sekali gus bakal membuka peluang perniagaan kepada lebih ramai peniaga.
“Kami akan meluaskan penguasaan pasaran berbanding kini yang hanya tertumpu pada pasaran sedia ada di Pulau Pinang, Pahang, Selangor dan Melaka,” katanya ketika ditemui di sini baru-baru ini.

Bekas jurutera ini menjelaskan, jeruk madu Mutiara Mangga  mula berada di pasaran sejak tahun 2011 yang diadun dengan resipi tradisional tidak menggunakan bahan pengawet.
“Resipi yang hanya menggunakan gula putih, cuka epal dan madu itu diperoleh selepas menghadiri kursus di Institut Penyelidikan dan Kemajuan Pertanian Malaysia (MARDI).
“Proses menjeruk buah-buahan seperti mangga, kedondong, sengkuang dan betik mengambil masa kira-kira dua minggu,” katanya.

Fazil Akashah menerangkan, pada masa ini kapasiti kilangnya di Kampung Perlis di sini adalah kira- tiga tan jeruk dalam tempoh sebulan dan mampu memproses sehingga lapan tan sebulan ketika permintaan tinggi di pasaran.


BAT Malaysia lancar bas tingkat kesedaran masyarakat
Oleh KOSMO!

1 Oktober 2020, 8:38 pm
KUALA LUMPUR – British American Tobacco (M) Bhd. (BAT Malaysia) melancarkan bas berslogan, Hentikan Pasaran Gelap sebagai usaha syarikat untuk berkongsi maklumat dengan masyarakat selain menggambarkan betapa seriusnya isu pasaran gelap di negara ini.
Pengarah Urusan BAT Malaysia, Jonathan Reed berkata, bas tersebut akan bergerak ke pelbagai lokasi di sekitar Lembah Klang bermula semalam sehingga Disember ini.
“Bas  ini bertujuan untuk meningkatkan kesedaran orang ramai bahawa masalah rokok seludup tidak lagi boleh diketepikan atau dielak,” katanya dalam kenyataan yang dikeluarkan di sini semalam.
Reed menjelaskan, isu pasaran rokok seludup di negara ini telah terpinggir sejak sekian lama dan  telah mengakibatkan kerugian besar sehingga RM5.3 bilion setahun daripada segi kutipan hasil cukai.

Pasaran gelap ini bukan sekadar menjadi topik utama  industri tetapi  telah menjejaskan semua lapisan rakyat secara langsung dan tidak langsung.
Menurutnya, saiz pasaran gelap di negara dianggarkan sebesar RM300 bilion dan hasilnya pula digunakan bagi membiayai jenayah, menjana rasuah serta menjejaskan pertumbuhan ekonomi, sedangkan dana ini amat diperlukan rakyat  untuk keluar daripada pandemik Covid-19.

“Lebih membimbangkan apabila masalah ini semakin berleluasa sedangkan   usaha penguatkuasaan telah dilipat-gandakan tahun ini.
“Dalam keadaan ekonomi yang sukar kini, dibimbangi bahawa pasaran gelap ini akan mendorong kepada peningkatan kepada pasaran rokok seludup,” ujarnya.


260 kes baharu, rekod kes harian kedua tertinggi
Oleh NOR IDAYU BOSRO

1 Oktober 2020, 8:34 pm
PUTRAJAYA – Empat kluster penularan Covid-19 dikesan di tiga negeri di Semenanjung iaitu Kluster Selasih di Putrajaya dengan lima kes, Kluster Jalan Meru, Klang di Selangor (tiga), Kluster Bah Ketil, Langkawi di Kedah (tiga) selain Kluster Joo Hwa di Sabah menjadikan keseluruhan kes positif sebanyak 11,484.
Jumlah kes baharu itu sekali gus menjadikannya angka kedua tertinggi pernah dicatatkan dalam negara setakat ini selepas rekod 277 yang dilaporkan pada 4 Jun lalu membabitkan 270 warga asing dari Depot Tahanan Imigresen (DTI) Bukit Jalil, Kuala Lumpur.
Ketua Pengarah Kesihatan, Tan Sri Dr. Noor Hisham Abdullah berkata, bilangan kes ketiga tertinggi pula dicatat pada 26 Mac iaitu semasa Perintah Kawalan Pergerakan fasa 1 iaitu sebanyak 235 kes.
“Jika dilihat pada peningkatan kes mutakhir ini, ianya tertumpu di dua buah negeri iaitu Sabah dan Kedah. Namun kini terdapat juga kes-kes dan kluster-kluster baharu yang dikesan di negeri-negeri yang lain,” katanya pada sidang akhbar di sini hari ini.
Justeru katanya, dengan pelaksanaan Kawalan Rentas Daerah di seluruh Sabah yang akan berkuat kuasa mulai 3 hingga 16 Oktober depan serta Perintah Kawalan Pergerakan Diperketatkan Bersasar (PKPDB) di empat daerah dapat membantu mengawal situasi di negeri tersebut.
“Diharapkan pendekatan yang lebih agresif ini akan membantu mengawal situasi penularan Covid-19 di Sabah.
“Pada masa yang sama, Kementerian Kesihatan dan agensi-agensi berkaitan akan berusaha sedaya upaya bagi mengawal penularan wabak ini di seluruh Malaysia. Kerjasama semua pihak adalah amat-amat diperlukan,” katanya. -K! ONLINE


UUM tangguh kemasukan penuntut dari Sabah, zon merah
Oleh KOSMO!

1 Oktober 2020, 6:56 pm
Oleh MOHD RAFIE AZIMI
SINTOK – Kalangan penuntut Universiti Utara Malaysia (UUM) dari Sabah dan zon merah di negeri lain diminta untuk menangguhkan perjalanan pulang ke kampus universiti itu.
Penuntut universiti tersebut termasuk pelajar baharu dijadualkan memulakan pengajian pada hujung bulan ini.
Timbalan Naib Canselornya, Prof. Madya Dr. Hendrik Lamsali memberitahu, langkah itu diambil berikutan peningkatan kes Covid-19 sejak kebelakangan ini.
“Perkara itu diputuskan dalam Mesyuarat Jawatan Kuasa Pengurusan Bencana Universiti hari ini.
“Penangguhan perjalanan tersebut berkuat kuasa serta-merta hingga ke tarikh yang akan diumumkan kelak,” katanya dalam satu kenyataan hari ini.

Beliau berkata, keputusan berkenaan diambil selaras dengan pengumuman Kementerian Pengajian Tinggi baru-baru ini yang menyarankan semua institusi pengajian tinggi (IPT) menangguhkan pendaftaran kemasukan secara bersemuka bagi penuntut dari zon merah.
“Pihak kami prihatin dan amat cakna dengan risiko keselamatan pelajar,” ujarnya.
Tambahnya, sebarang pertanyaan boleh diajukan kepada Pusat Penginapan Pelajar di talian 04-9284154 atau 04-9284184 serta Pejabat Dekan Hal Ehwal Pelajar UUMdi talian 04-9284010. – K! ONLINE


Tiga lelaki samun kedai serbaneka diberkas
Oleh AHMAD SHAHERMAN SHAMSURI

1 Oktober 2020, 7:05 pm
PETALING JAYA – Tiga lelaki termasuk suspek utama kes samun sebuah kedai serbaneka di Pekan Sungai Way pada 20 September lalu berjaya diberkas dalam satu serbuan semalam.
Ketiga-tiga lelaki tempatan berusia 22 hingga 26 tahun itu ditahan di sebuah rumah di Seksyen U5, Shah Alam kira-kira pukul 7 petang.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, penahanan tersebut dilakukan susulan satu laporan polis yang dilakukan oleh pekerja sebuah kedai serbaneka pada 20 September lalu berkaitan satu kejadian samun.
Menurutnya, dalam kejadian itu seorang lelaki telah berjaya melarikan beberapa kotak rokok pelbagai jenama.
“Bertindak atas maklumat itu, sepasukan polis telah membuat serbuan ke atas sebuah rumah di Seksyen U5 petang semalam dan berjaya menahan dua lelaki berusia 22 dan 24 tahun di bahagian ruang tamu.
“Pemeriksaan lanjut kemudiannya berjaya menahan seorang lagi lelaki berusia 26 tahun. Siasatan awal mendapati lelaki berkenaan merupakan suspek utama dalam kejadian samun di sebuah kedai serbaneka 20 September lalu,”katanya dalam satu kenyataan di sini hari ini.

Nik Ezanee berkata, hasil siasatan mendapati lelaki berusia 26 tahun itu mempunyai tiga rekod lampau berkaitan dadah.
Jelasnya, ketiga-tiga suspek kini direman selama enam hari dan kes disiasat mengikut Seksyen 392/397 Kanun Keseksaan.-K ONLINE


Polis serbu pusat panggilan judi online
Oleh KOSMO!

1 Oktober 2020, 7:32 pm
Oleh ASLIZA MUSA
IPOH – Polis menumpaskan sindiket perjudian atas talian selepas menyerbu sebuah rumah yang dijadikan sebagai ‘calling center’ atau pusat panggilan di Ulu Kinta di sini semalam.
Serbuan di rumah teres dua tingkat pada pukul 6 petang itu dijalankan Bahagian Siasatan Jenayah Komersial dan Bahagian Siasatan Jenayah Ibu Pejabat Polis Daerah (IPD) Ipoh.
Ketua Polis Daerah Ipoh, Asisten Komisioner A. Asmadi Abdul Aziz berkata, pihaknya menahan lapan warga tempatan termasuk dua wanita berusia antara 19 hingga 25 tahun.
Katanya, siasatan mendapati premis tersebut merupakan pusat panggilan yang mempromosikan perjudian dalam talian untuk laman web di China.
“Berdasarkan maklumat awal, premis itu didakwa menjalankan kegiatan penipuan melalui tawaran pelaburan namun sebaik sahaja serbuan dijalankan, didapati ia adalah pusat panggilan untuk kegiatan perjudian dalam talian.

“Modus operandi sindiket tersebut adalah mempromosikan kegiatan perjudian menerusi apliksasi WhatsApp dan menyasarkan warga China dan tempatan sebagai pelanggan,” katanya dalam sidang akhbar di IPD Ipoh di sini hari ini.
Menurut beliau, siasatan mendapati, pusat panggilan itu datang dari Lembah Klang dan beroperasi di premis berkenaan sejak lebih sebulan lalu.
Katanya, dalam serbuan itu, lapan buah komputer riba, 22 buah telefon bimbit, tiga buku catatan mengandungi akaun media sosial dan empat keping kad mesin juruwang automatik (ATM) dirampas.
“Pemeriksaan terhadap kesemua suspek mendapati tiga daripada mereka mempunya rekod kesalahan lampau pelbagai kesalahan.
“Kesemua suspek direman empat hari bermula hari ini untuk siasatan lanjut mengikut Seksyen 4(1)(c) Akta Rumah Judi Terbuka 1953,” katanya. – K! ONLINE


Kakitangan Kemas Terengganu positif Covid-19
Oleh KOSMO!

1 Oktober 2020, 6:52 pm
Oleh NIK NUR IZZATUL HAZWANI NIK ADNAN
DUNGUN – Seorang kakitangan Jabatan Kemajuan Masyarakat (Kemas) Terengganu yang bertugas di sebuah taman bimbingan dan asuhan kanak-kanak (Tabika) di Bandar Al-Mukyafi Billah Shah, Bukit Besi dekat sini disahkan positif Covid-19.
Pengarah Kemas negeri, Ahmad Fakhrul Azman Muhammad Radzi berkata, pengesahkan itu menyebabkan tabika berkenaan telah diarahkan menutup operasi serta-merta berkuatkuasa hari ini.
Beliau berkata, tabika itu ditutup sebaik menerima arahan Jabatan Kesihatan Terengganu dan premis itu telah disanitasi Jabatan Bomba dan Penyelamat negeri hari ini.
“Kakitangan Kemas Terengganu yang positif Covid-19 tersebut telah melakukan perjalanan ke Sabah atas urusan peribadi pada 21 September lalu.
“Dia telah menjalani rawatan di Hospital Hulu Terengganu setelah disahkan positif Covid-19 pada 29 September lalu (kelmarin),” katanya ketika dihubungi Kosmo! di sini hari ini.

Ahmad Fakhrul Azman berkata, dua guru tabika berkenaan yang juga kontak rapat pula menjalani kuarantin wajib di Pusat Kuarantin Padang Kachong, Marang sejak semalam.
Tambah beliau, Jabatan Kesihatan negeri juga telah mengarahkan semua 20 kanak-kanak tabika berkenaan untuk menjalani ujian saringan Covid-19. – K! ONLINE


Tiga sekawan kaki curi kenderaan, pecah rumah ibadat dicekup
Oleh MOHD YUNUS YAKKUB

1 Oktober 2020, 6:46 pm
KLANG – Kegiatan tiga sekawan melakukan jenayah curi kenderaan dan pecah rumah ibadat sejak awal tahun ini tumpas selepas mereka dicekup dalam tempoh lima jam dalam serbuan berasingan di daerah ini kelmarin.
Kesemua suspek berusia 26 hingga 33 tahun ditahan bermula pukul 4 petang di kawasan sekitar Bandar Bukit Tinggi dan Taman Sri Andalas.
Ketua Polis Daerah Klang Selatan, Asisten Komisioner Shamsul Amar Ramli berkata, tangkapan pertama dilakukan selepas pasukan Unit Rondaan Bermotosikal (URB) mengesan seorang lelaki dalam keadaan mencurigakan di tepi jalan di Bandar Bukit Tinggi.
Katanya, siasatan lanjut mendapati suspek mengakui mencuri sebuah kenderaan pelbagai guna (MPV) jenis Toyota Unser dan pecah rumah ibadat bersama dua lagi lelaki.
“Suspek kemudiannya membawa pihak polis ke lokasi persembunyian kenderaan tersebut di  kawasan meletakkan kenderaan di hadapan sebuah bank di Sri Muda, Seksyen 25, Shah Alam.
“Selain itu, suspek turut menunjukkan lokasi rumah ibadat di Taman Sri Andalas yang dalam keadaan berselerak setelah dipecah masuk oleh suspek dan dua rakannya menggunakan playar dan pemutar skru,” katanya ketika dihubungi di sini hari ini.

Kata beliau, siasatan lanjut kemudiannya menahan dua rakan suspek di Taman Sri Andalas di antara pukul 9 malam hingga 9.30 malam selain turut merampas masing-masing sebuah ketuhar gelombang mikro, pembesar suara, kipas angin serta peralatan pecah rumah.
Tambah Shamsul Amar, hasil siasatan turut mendapat mereka menyasarkan lokasi sekitar Taman Sri Andalas dan Bukit Tinggi Klang dalam menjalankan aktiviti jenayah mereka.
“Kes disiasat mengikut Seksyen 379A dan Seksyen 457 Kanun Keseksaan,” jelasnya. – K! ONLINE


Guna dron pantau keselamatan kampung
Oleh KOSMO!

1 Oktober 2020, 7:08 pm
Oleh KHAIRUL MOHD. ALI
JOHOR BAHRU – Selari dengan kemajuan teknologi, beberapa Kawasan Rukun Tetangga (KRT) di dalam Dewan Undangan Negeri (DUN) Pemanis, Segamat dibekalkan dengan Pesawat Udara Tanpa Pemandu atau dron.
Ahli Dewan Undangan Negeri (ADUN) Pemanis, Dr. Chong Fat Full berkata, dron berkenaan bertujuan untuk memudahkan kerja pemantauan kawasan sekitar.
“Penggunaan teknologi terkini seperti dron ini dalam melakukan rondaan dan kawalan diyakini dapat meningkatkan lagi tahap keselamatan setempat.
“Ini kerana kawalan dengan mengguna dron dapat dibuat secara lebih efisien dan menyeluruh,” kata ketika hadir merasmikan Program Komuniti Selamat dan Semarak Perpaduan Peringkat DUN Pemanis, di Segamat dekat sini.
Dalam program itu, Fat Full menyerahkan tiga buah dron kepada Skim Rondaan Sukarelawan (SRS) manakala Jabatan Kebajikan Masyarakat, Pejabat Daerah Segamat dan Pejabat Kebajikan Wahda Ledang menerima sebuah dron masing-masing.

Turut hadir, Pengarah Jabatan Perpaduan Negara dan Intergrasi Nasional Johor, Safidah Abu Samah dan Ketua Polis Daerah Segamat, Superintenden Raub Selamat.- K! ONLINE


Kerajaan Sabah peruntukan RM50 juta tangani Covid-19
Oleh KOSMO!

1 Oktober 2020, 4:56 pm
Oleh YUN MIKAIL
KOTA KINABALU – Kerajaan negeri bersetuju memperuntukan RM50 juta bagi menangani penularan Covid-19 di Sabah.
Ketua Menteri, Datuk Hajiji Noor berkata, menerusi jumlah itu, RM10 juta diperuntuk untuk menyediakan bakul makanan kepada penduduk di empat daerah terlibat Perintah Kawalan Pergerakan Diperketatkan Bersasar (PKPDB) secara pentadbiran.
“Empat daerah berkenaan adalah Tawau, Lahad Datu, Semporna dan Kunak.
“Semua pengurusan berkaitan isu wabak ini bakal dikendalikan sepenuhnya oleh Jawatankuasa Pengurusan Bencana Covid-19 Negeri.
“Jawatankuasa terbabit akan dipengerusikan oleh Setiausaha Kerajaan Negeri, Datuk Safar Untong, manakala Timbalan Pengerusi adalah Pengarah Kesihatan Negeri Sabah, Datuk Dr. Christina Rundi selain ahli-ahli terdiri daripada agensi-agensi negeri dan persekutuan yang berkaitan.

“Oleh itu, Pusat Arahan Covid-19 dimansuhkan dan peranannya diletakkan di bawah jawatankuasa ini,” katanya.
Hajiji berkata demikian menerusi kenyataan akhbar selepas mempengerusikan Mesyuarat Kabinet Negeri Sabah yang pertama selepas mengangkat sumpah sebagai Ketua Menteri pada 29 September lalu.
Sementara itu, menerusi kenyataan sama, Hajiji berkata Pelaksanaan PKPDB di empat daerah di Sabah itu dikuatkuasakan bermula 29 September sehingga 12 Oktober depan.
Ia membabitkan seramai 962,661 orang penduduk.
Sebanyak 1,877 kes Covid-19 dilaporkan di Sabah dengan 842 kes aktif setakat semalam.  – K! ONLINE


Exco Kedah positif Covid-19
Oleh NORLIDA AKMAR IDROS

1 Oktober 2020, 6:41 pm
ALOR SETAR – Seorang Ahli Mesyuarat Kerajaan Negeri (Exco) Kedah disahkan positif Covid-19 dipercayai selepas pulang dari Sabah bagi membantu kempen Pilihan Raya Negeri (PRN) di negeri itu.
Exco lelaki terbabit ditempatkan di Hospital Sultanah Bahiyah (HSB) di sini untuk menjalani kuarantin sejak semalam.
Dia dikatakan menjadi kontak rapat kepada salah seorang pembantunya yang terlebih dahulu disahkan positif wabak tersebut
Sementara itu, Exco terbabit ketika dihubungi memaklumkan beliau dalam keadaan sihat dan sedang menjalani kuarantin di HSB.
Menteri Besar Kedah, Muhammad Sanusi Md. Nor pada kelmarin memaklumkan seramai tiga Exco kerajaan negeri tidak menghadiri Mesyuarat Exco kerana perlu menjalani kuarantin selepas pulang dari Sabah.
Sementara itu, Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman memberitahu, lebih 400 individu telah menjalani ujian saringan Covid-19 bagi Kluster Tembok.

“Saringan dijalankan ke atas semua kontak terlibat termasuk kakitangan Penjara Alor Setar,” katanya.
Kluster Tembok merupakan kluster ketujuh di negeri ini selepas Kluster Sivagangga, Tawar, Muda, Sala, Telaga dan Sungai.-K! ONLINE


Adik Haqiem Rusli, Zali kini penyanyi
Oleh MOHD. HAIKAL ISA

1 Oktober 2020, 6:13 pm
KUALA LUMPUR – Penyanyi Haqiem Rusli menyokong penuh cita-citanya adik kandungnya, Zali Rusli untuk menceburkan diri dalam dunia nyanyian.
Kata Haqiem atau nama sebenarnya, Ridzuan Haqiem Rusli, 22, walaupun adiknya masih muda iaitu berusia 15 tahun, dia tetap memberi sokongan tidak berbelah-bahagi untuk adiknya menjadi seorang penyanyi.
ZALI perlu bersedia untuk belajar benda baharu bagi menjadi seorang penghibur berjaya.
“Harapan saya untuk Zali,  biarlah dia bersedia untuk belajar benda baharu. Dia sangat muda dan sebagai seorang abang, saya sentiasa dia beri galakan agar dia menjadi seorang penghibur.
“Saya percaya apa yang dia lakukan sekarang adalah benda yang positif dan akan membuatkan orang gembira,” katanya dalam satu kenyataan kepada Kosmo! Online sebentar tadi.
Dalam pada itu, Haqiem yang popular dengan lagu Segalanya memberikan nasihat agar adiknya itu menjadi penyanyi berilmu.
“Kena belajar tentang banyak muzik dan pembuatan lagu. Sebagai abang, saya doakan yang terbaik,” kata Haqiem.

Zali Rusli muncul dengan single perdananya berjudul Pewangi ciptaan Haqiem sendiri dan Ibnu. Lagu tersebut akan dilancarkan tepat pukul 12 malam ini menerusi semua pelantar muzik seperti Joox, Spotify, Deezer dan lain lain.
Video muzik Pewangi akan dilancarkan bermula pukul 8 malam esok di channel YouTube FMC Music. – K! ONLINE


Suami isteri ditahan tanggal gelang tangan kuarantin
Oleh KOSMO!

1 Oktober 2020, 5:34 pm
Oleh Ivan Amirul
LABUAN – Sepasang suami isteri warga asing ditahan susulan sengaja menanggalkan gelang tangan kuarantin Covid-19 semalam.
Tindakan pasangan berusia lingkungan 50 tahun itu membawa padah ekoran berada di tempat awam walaupun sudah diarahkan menjalani perintah kuarantin di rumah.
Dalam kejadian kira-kira pukul 11.10 pagi itu, polis menahan suami isteri terbabit selepas menerima aduan daripada Jabatan Imigresen Labuan.
Ketua Polis Daerah Labuan, Superintendan Mohamad Farid Ahmad berkata, pasangan itu sebelumnya memasuki Labuan melalui pintu masuk di Terminal Feri Antarabangsa Labuan pada 27 September lalu.
“Mereka kemudiannya diperintah untuk menjalani kuarantin pada hari sama sehingga 10 Oktober depan.

“Bagaimanapun, pasangan berkenaan semalam datang ke Pejabat Jabatan Imigresen Kompleks Ujana Kewangan Labuan untuk tujuan permohonan lanjut dokumen IMM13.
“Mereka didapati dengan sengaja menanggalkan gelang tangan kuarantin Covid-19 tanpa kebenaran Jabatan Kesihatan Labuan,” katanya menerusi kenyataan akhbar hari ini.
Mohamad Farid berkata, kedua-dua suspek ditahan dan dihadapkan ke Mahkamah Majistret hari ini umtuk permohonan reman untuk tempoh lima hari untuk siasatan lanjut.
Sementara itu, Mohamad Farid berkata, pihaknya turut menahan dua individu warga tempatan berumur lingkungan 30 dan 40 tahun atas kesalahan sama iaitu ingkar perintah kuarantin.
Dua lelaki berkenaan didapati memakai gelang tangan kuarantin Covid-19 ketika sedang bekerja di satu lokasi pembinaan perumahan di Kampung Sungai Bangat semalam.
“Tangkapan dibuat hasil maklumat penyelia di tapak pembinaan kedua-dua suspek bekerja.
“Semua suspek sebelum ini masuk ke Labuan melalui pintu masuk di Terminal Feri Antarabangsa Labuan pada 27 September lalu dan sudah mendapat perintah kuarantin.
“Namun mereka mengabaikan perintah kuarantin dan bekerja di tapak pembinaan perumahan berkenaan walaupun sudah dinasihatkan oleh penyelia mereka supaya patuh arahan perintah kuarantin,” katanya.
Kes disiasat mengikut Seksyen 269 Kanun Keseksaan kerana perbuatan cuai yang mungkin merebakkan jangkitan apa-apa penyakit yang berbahaya kepada nyawa dan Seksyen 22 (b) Akta Pencegahan dan Pengawalan Penyakit Berjangkit 1988. – K! ONLINE


Penganggur ‘diheret’ ke mahkamah
Oleh KOSMO!

1 Oktober 2020, 4:03 pm
Oleh MOHAMAD FAHD RAHMAT
KLUANG – Seorang penganggur dihadapkan ke Mahkamah Sesyen di sini hari ini atas pertuduhan merogol seorang remaja berusia 15 tahun Ogos lalu.
Bagaimanapun, tidak pengakuan direkodkan daripada tertuduh, Abu Bonel, 31, selepas kertas pendakwaan dibacakan di hadapan Hakim K. Rajeswari.
Mengikut kertas pertuduhan, lelaki itu didakwa melakukan hubungan seks dengan seorang remaja bawah umur berusia 15 tahun.
Perbuatan itu didakwa dilakukan di sebuah rumah di sini pada pukul 8 malam, 31 Ogos lalu.
Dia didakwa mengikut Seksyen 376 (1) Kanun Keseksaan yang memperuntukkan hukuman penjara sehingga 20 tahun atau sebat, jika sabit kesalahan.

Kes dikendalikan Timbalan Pendakwa Raya, Farah Nabihah Muhamad manakala tertuduh diwakili peguam bela, S. Shankar.
Mahkamah membenarkan permohonan Shankar untuk membawa tertuduh menjalani pemeriksaan di Hospital Permai, Johor Bahru.
Rajeswari kemudiannya menetapkan sebutan semula kes pada 10 November depan. – K! ONLINE


SPRM terima 27 aduan dakwaan rasuah PRN Sabah
Oleh MOHD AZLI ADLAN

1 Oktober 2020, 4:07 pm
KUALA TERENGGANU – Suruhanjaya Pencegahan Rasuah Malaysia (SPRM) mengesahkan menerima 27 aduan berhubung dakwaan rasuah sepanjang kempen Pilihan Raya Negeri (PRN) Sabah yang berakhir Sabtu lalu.
Ketua Pesuruhjaya SPRM, Datuk Seri Azam Baki berkata, setakat ini, dua individu telah ditahan bagi membantu siasatan dakwaan rasuah berkenan.
“Kesemua 27 aduan yang diterima daripada orang ramai sejak 12 September itu telah dibuka kertas siasatan untuk tindakan lanjut.
“Setakat ini, dua individu telah ditahan bagi membantu siasatan berhubung dakwaan berkenaan,” katanya kepada pemberita di sini hari ini.
Terdahulu beliau ditemui ketika menghadiri majlis perasmian Kompleks SPRM Terengganu yang disempurnakan Ketua Setiausaha Negara, Tan Sri Mohd. Zuki Ali.
Azam Baki memberitahu, selain penahanan dua suspek berkenaan, SPRM juga sedang menyiasat satu lagi kes dakwaan pengagihan wang kepada pengundi pada PRN Sabah.

PRN Sabah yang berlangsung Sabtu lalu menyaksikan Gabungan Rakyat Sabah (GRS) yang dianggotai Perikatan Nasional, Barisan Nasional dan Parti Bersatu Sabah berjaya menubuhkan kerajaan menerusi majoriti mudah apabila memenangi 38 kerusi Dewan Undangan Negeri (DUN). – K! ONLINE


Kerajaan gagal gantung perlaksaaan perintah lucut hak Jakel
Oleh NUZULSHAM SHAMSUDDIN

1 Oktober 2020, 4:37 pm
KUALA LUMPUR – Mahkamah Tinggi hari ini menolak permohonan kerajaan untuk menggantung perlaksanaan perintah bagi melucut hak wang berjumlah RM628,314, yang didakwa berkaitan dengan skandal 1Malaysia Development Berhad (1MDB) daripada syarikat pemborong tekstil Jakel Trading.
Pesuruhjaya Kehakiman Datuk Ahmad Shahrir Mohd. Salleh membuat keputusan itu selepas meneliti hujah kedua-dua belah pihak yang telah diserahkan secara bertulis sebelum ini.
Dengan keputusan itu kerajaan selaku pemohon perlu mengembalikan semula kesemua wang itu kepada Jakel Trading selaku responden dalam kes ini.
Dalam penghakimannya, Ahmad Shahrir berkata, mahkamah mendapati tiada merit dalam permohonan pemohon selain permohonan adalah tidak menepati maksud yang diperuntukkan dalam Seksyen 311 Kanun Prosedur Jenayah.
“Dalam hujah, pemohon memohon perintah penggantungan pelaksanaan dibenarkan untuk kekalkan status quo kerana kesan keputusan mahkamah ini akan mengakibatkan pihak Suruhanjaya Pencegahan Rasuah Malaysia (SPRM) terpaksa mengembalikan wang yang disita kepada responden.
“Malangnya seksyen 311 memperuntukkan secara khusus bagi permohonan ditujukan terhadap kepada apa-apa penghakiman, perintah sabitan atau hukuman dan bukannya ditujukan kepada kesan daripada keputusan mahkamah, ” kata Ahmad Shahrir.

Dalam prosiding itu pendakwaan diwakili Timbalan Pendakwa Raya dari SPRM, Mahadi Abdul Jumaat manakala Jakel Trading diwakili peguam Thevini Nayagam dan Habizan Habeeb Rahman.
Pada Jun tahun lalu, SPRM memfailkan saman pelucutan hak terhadap 41 entiti yang terdiri daripada individu, syarikat dan parti politik, di bawah Akta Pencegahan Pengubahan Wang Haram dan Pencegahan Pembiayaan Keganasan untuk memperoleh semula dana kira-kira RM270 juta yang dipercayai mempunyai kaitan dengan 1MDB.
SPRM percaya wang berkenaan dipindahkan secara tidak sah daripada akaun bank bekas Perdana Menteri, Datuk Seri Najib Tun Razak. – K! ONLINE


Kompleks pentadbiran kerajaan Melaka dikosongkan untuk nyah cemar
Oleh KOSMO!

1 Oktober 2020, 4:53 pm
Oleh DIYANATUL ATIQAH ZAKARYA
MELAKA – Semua kakitangan kompleks pentadbiran kerajaan negeri ini diarahkan pulang serta merta bagi membolehkan operasi nyah cemar dilakukan oleh pihak Jabatan Bomba dan Penyelamat Malaysia (JBPM) Melaka.
Jurucakap JBPM negeri berkata, pasukannya telah ke kompleks tersebut selepas mendapat panggilan daripada pihak kerajaan negeri untuk menjalankan proses berkenaan.
“Sebaik menerima panggilan daripada pihak kerajaan negeri sepasukan anggota dan pegawai kemudian ke Kompleks Seri Negeri bagi melakukan proses sanitasi.
“Ia cuma sanitasi biasa sahaja atas permintaan memandangkan pihak kami mendapat permintaan,” katanya.
Sementara itu, Pengerusi Jawatankuasa Kesihatan dan Anti Dadah negeri, Rahmad Mariman ketika dihubungi enggan mengulas lanjut dan hanya memberitahu sebarang kenyataan rasmi akan dibuat oleh Kementerian Kesihatan Malaysia (KKM) dalam sidang media harian petang ini.

Terdahulu, tular di media sosial mengenai beberapa keping gambar sepasukan bomba memakai pakaian perlindungan diri (PPE) menjalankan proses sanitasi di Seri Negeri.
Tinjauan Kosmo! di bangunan pentadbiran itu mendapati semua bangunan telah dikosongkan dan difahamkan segala urusan membabitkan kerajaan negeri hanya akan disambung pada esok. – K! ONLINE


Keadilan pada Adib, Cuepacs mahu segerakan proses semula siasatan
Oleh KOSMO!

1 Oktober 2020, 4:50 pm
Oleh NOR SHAFAWATI YUP
SEREMBAN –  Kongres Kesatuan Pekerja-Pekerja Di Dalam Perkhidmatan Awam (Cuepacs) mahu pihak berkuasa menyelesaikan segera proses siasatan semula kes kematian anggota bomba, Allahyarham Muhammad Adib Mohd. Kassim bagi memastikan keadilan sebenar dapat ditegakkan.
Presiden Cuepacs, Adnan Mat berkata, pada masa ini pihaknya sentiasa memantau perkembangan terkini kes itu selain memberi sokongan kepada pihak berkuasa dalam meneruskan siasatan.
“Lihatlah kembali rakan kami yang meninggal iaitu saudara Muhammad Adib yang belum lagi mendapat keadilan sepenuhnya walaupun inkeus kes telah selesai dijalankan.
“Keputusan (mahkamah) telah pun dikeluarkan dan menyatakan berlaku tindak balas atau perkara yang menyebabkan dia (Muhammad Adib) dibunuh. Bukan tanpa sengaja atau kemalangan, sebaliknya disengajakan oleh pihak lain,” katanya pada sidang akhbar di sini semalam.
Beliau berkata demikian pada Majlis Perasmian Mesyuarat Agung Dwi Tahunan Kali Ke-22 Kesatuan Pekerja Bomba dan Penyelamat Malaysia Cawangan Negeri Sembilan.

Menurut Adnan, pada masa sama, Cuepacs berharap isu tersebut tidak terus dijadikan modal politik atau isu perkauman demi kepentingan sesetengah pihak sahaja.
“Cuepacs menaruh harapan yang tinggi agar keadilan untuk Adib akan terus dituntut.
“Keadilan ini amat penting bagi memastikan kes seumpama ini tidak berlaku lagi pada masa akan datang terutamanya melibatkan penjawat awam yang bertugas demi kepentingan rakyat dan negara,” katanya.
Justeru, beliau berkata, Cuepacs merayu kepada  kerajaan supaya memberi keadilan kepada Muhammad Adib secepat mungkin memandangkan prosiding kes yang telah dijalankan selama ini telah mendapat jawapan. – K! ONLINE


Biro Politik UMNO bincang hala tuju parti
Oleh ZULKIFLI MANZOR

1 Oktober 2020, 4:26 pm
KUALA LUMPUR – Hala tuju UMNO selepas Pilihan Raya Negeri (PRN) Sabah berakhir baru-baru ini akan dibincangkan dalam Biro Politik UMNO Malaysia sebelum dibawa ke Majlis Tertinggi UMNO.
Presiden UMNO, Datuk Seri Dr. Ahmad Zahid Hamidi berkata, tidak sesuai untuk beliau bercakap atau memutuskan perkara itu tanpa persetujuan bersama kerana ia merupakan soal yang penting.
“Semua pimpinan parti boleh memberikan pandangan dalam mesyuarat itu,” katanya dalam satu hantaran di Facebook beliau hari ini.
Terdahulu, Timbalan Presiden UMNO, Datuk Seri Mohamad Hasan dalam satu kenyataan berkata, keputusan PRN Sabah pada 26 September lalu menunjukkan strategi dan kerjasama politik yang UMNO meterai tidak menguntungkan parti itu, malah memencilkan peranannya di Sabah.
Menurut beliau, UMNO mesti berhenti bernostalgia bahawa kerjasama politik melalui “langkah Sheraton” adalah demi menyelamatkan negara kerana episod itu telah berakhir.
“Jika kita terpaksa bersendiri bersama Pas dalam Muafakat Nasional dan BN serta parti komponennya dalam menghadapai PRU akan datang, maka putuskan sedemikian dengan segera agar dapat menyediakan diri,” kata Mohamad. – K! ONLINE


Larangan rentas daerah di Sabah mulai 3 Oktober
Oleh NOR IDAYU BOSRO

1 Oktober 2020, 4:42 pm
PUTRAJAYA – Kerajaan akan melaksanakan Kawalan Rentas Daerah di seluruh negeri Sabah berkuat kuasa pukul 12.01 malam 3 Oktober hingga 16 Oktober depan.
Menteri Kanan (Keselamatan), Datuk Seri Ismail Sabri Yaakob berkata, perkhidmatan penting seperti keperluan bekalan makanan, perubatan, keselamatan dan lain-lain dibenarkan untuk melakukan perjalanan rentas daerah.
“Sepanjang tempoh ini, mereka yang sedang dikuarantin dan akan tamat tempoh kuarantin dibenarkan pulang ke daerah masing-masing atau pulang ke Semenanjung, Sarawak dan Labuan,” katanya dalam kenyataan di sini hari ini.
Ismail Sabri berkata, sebarang maklumat lanjut akan dimaklumkan oleh kerajaan negeri Sabah melalui Jawatankuasa Bencana Alam Covid Sabah yang dipengerusikan Setiausaha Kerajaan Negeri.
“Perintah Kawalan Pergerakan Diperketatkan Bersasar (PKPDB) di empat daerah iaitu Tawau, Lahad Datu, Kunak dan Semporna yang diumumkan sebelum ini kekal berkuat kuasa seperti biasa,” katanya. -K! ONLINE


[VIDEO] MALBATT 850-8 berlepas ke Lebanon
1 Oktober 2020, 3:57 pm
SUBANG – Suasana penghantaran anggota dan pegawai pasukan pengaman Batalion Malaysia 850-8 (MALBATT 850-8) yang berlepas ke Lebanon pada hari ini tidak seperti biasa apabila ahli keluarga anggota tidak dibenarkan untuk mengiringi mereka bagi menjaga prosedur operasi standard (SOP).
Bagaimanapun, perkara itu tidak melunturkan semangat 216 anggota dan pegawai daripada kumpulan pertama pasukan pengaman Batalion Malaysia 850-8 (MALBATT 850-8) berlepas ke Lubnan bagi menjayakan misi Pasukan Interim Pertubuhan Bangsa-Bangsa Bersatu (PBB) di negara tersebut (UNIFIL).
Kolonel Azudin Hassan selaku Komander mengetuai pasukan MALBATT 850-8 kali ini.
Bercakap kepada pemberita, Azudin berkata ini merupakan kali pertama pasukan MALBATT dihantar selepas wabak Covid-19 melanda dunia.
“Kami telah berkumpul di Perkampungan MALBATT di Port Dickson, Negeri Sembilan selama tiga bulan untuk menjalani latihan-latihan penyesuaian dalam suasana norma baharu.
“Kita menganggap itu sebagai satu cabaran yang tidak boleh dielak, namun dengan prosedur operasi standard yang ada, kita amat fokus dengan situasi ini.

“Dengan profesionalisme dan disiplin, anggota dapat mengharungi cabaran ini,” ujarnya ketika ditemui pada Majlis Pemakaian Beret PBB, Penyerahan Bendera Malaysia dan Penghantaran Kumpulan Pertama Malaysian Battalion 850-8 di Pengkalan TUDM Subang di sini hari ini.
Majlis disempurnakan Timbalan Menteri Pertahanan, Datuk Seri Ikmal Hisham Abdul Aziz dan Panglima Angkatan Tentera, Jeneral Tan Sri Affendi Buang.
Azudin memberitahu, pihaknya sentiasa berhubung dengan MALBATT 7 untuk mendapat perkembangan terkini di negara itu susulan perkembangan politik di negara itu yang bergolak ekoran letupan di ibu negara Lebanon.
Kumpulan kedua dan ketiga akan bertolak pada 15 Oktober dan 29 Oktober, manakala kumpulan terakhir akan bertolak pada 15 November melibatkan keseluruhan 850 pegawai dan anggota. – K! ONLINE

[VIDEO] Suasana penghantaran anggota dan pegawai pasukan pengaman Batalion Malaysia 850-8 (MALBATT 850-8) yang berlepas ke Lebanon pada hari ini tidak seperti biasa apabila ahli keluarga anggota tidak dibenarkan untuk mengiringi mereka.
Berita penuh klik https://t.co/vZ4AGWAZpM pic.twitter.com/P3ONwLF92I
— Kosmo! Online (@kosmo_online) October 1, 2020


Rekod sejarah lengkap bantu pertahan sempadan negara
Oleh KOSMO!

1 Oktober 2020, 4:11 pm
IPOH – Rekod sejarah yang lengkap berperanan amat penting untuk membantu negara mempertahankan kedaulatan dan wilayah persempadanan negara.
Sultan Perak, Sultan Nazrin Muizzuddin Shah bertitah, kejayaan Malaysia memenangi kes tuntutan Pulau Sipadan–Ligitan pada tahun 2002 disebabkan negara memiliki bukti bahan arkib yang kukuh.
Titah baginda, sementara kegagalan mempertahankan hak milik tuntutan Pulau Batu Putih pada tahun 2008 disebabkan
kekurangan bahan arkib sebagai sumber utama dalam pembuktian kes.
“Kehilangan bahan arkib ialah kehilangan yang amat merugikan, menyamai kehilangan memori seseorang manusia, kehilangan yang tiada gantinya.
“Oleh itu, merakam, mencatat, merekodkan dan menyimpan bahan sejarah secara tepat adalah kewajipan yang tidak boleh dikompromikan.
“Perbuatan mengubah fakta sejarah ialah perbuatan tidak adil, satu perlakuan jenayah intelek, satu perbuatan jenayah keilmuan, yang menafikan hak generasi terkemudian memperoleh fakta sebenar,” titah baginda.

Sultan Nazri bertitah demikian pada Perasmian Bangunan Arkib Negara Malaysia Negeri Perak di sini hari ini. Turut hadir Menteri Pelancongan, Seni dan Budaya, Datuk Seri Nancy Shukri.
Sultan Nazrin bertitah, kini data berperanan semakin penting dalam kehidupan insan dan dunia pada abad ke-21 sedang melalui era memperoleh maklumat dalam talian dengan kandungan maklumat dan bilangan pelanggan (clientele) yang semakin meningkat.
Baginda bertitah, dokumen semakin berbentuk elektronik, rekod semakin bersifat sejagat, membolehkan dan dibolehkan untuk diakses oleh warga dunia.
“Tugas arkivis kini bertambah kompleks, semakin mencabar untuk memenuhi permintaan para penyelidik yang memerlukan maklumat secara mudah, secara tepat, secara cepat,” titah baginda.
Sultan Nazrin secara peribadi menzahirkan ucapan terima kasih kepada Ketua Pengarah dan kakitangan Arkib Negara yang telah membekalkan pelbagai bahan dan maklumat, membantu kerja-kerja penyelidikan baginda.
“Berdasarkan pengalaman berinteraksi dengan Arkib Negara dalam usaha Beta menghasilkan dua buah buku sebelum ini dan pada masa ini dalam proses menghasilkan buku ketiga, Beta yakin dengan tahap profesionalisme para arkivis.
“Begitu juga dengan kualiti, keandalan dan kesahihan khazanah maklumat yang berada dalam simpanan Arkib Negara,” titah baginda.
Titah baginda, cawangan Arkib Negara di negeri Perak ditubuhkan 27 tahun lalu, pada 1 Oktober 1993.
“Hari ini Arkib Negara di negeri Perak telah memiliki bangunan tersendiri. Beta menzahirkan penghargaan kepada kerajaan Persekutuan yang telah menyediakan peruntukan membina Bangunan Arkib yang moden di negeri Perak.
“Semoga Arkib Negara Malaysia terus mara ke hadapan, berupaya berdiri sama tinggi dengan institusi arkib antarabangsa,” titah baginda. – K! ONLINE


Khidmat ditamat secara tidak sah, Apandi Ali serah surat tuntutan
Oleh NUZULSHAM SHAMSUDDIN

1 Oktober 2020, 3:52 pm
KUALA LUMPUR – Bekas Peguam Negara, Tan Sri Mohamed Apandi Ali mengemukakan surat tuntutan kepada Pejabat Peguam Negara bagi menuntut ganti rugi daripada kerajaan kerana perkhidmatannya telah ditamatkan secara tidak sah oleh kerajaan Pakatan Harapan dua tahun lalu.
Mohamed Apandi memfailkan surat tuntutan itu melalui firma guaman Tetuan Shukor Baljit & Partners semalam dengan menyatakan bahawa pemecatannya itu adalah terbatal dan tidak sah.
Dalam tuntutan itu menyatakan, surat daripada Ketua Setiausaha Negara (KSN) menyebut bahawa Yang di-Pertuan Agong bersetuju dengan penamatan khidmat Mohamed Apandi, bagaimanapun beliau tidak dikemukakan dengan sebarang dokumen yang membuktikan terdapat persetujuan itu.
Ia juga menyebut bahawa tindakan penamatan khidmat itu diatur dan diputuskan oleh Perdana Menteri ketika itu, Tun Dr. Mahathir Mohamed yang menjalankan kuasa pemberhentian secara tidak sah.
“Kami mendapat arahan daripada anak guam bahawa perdana menteri ketika itu menyalahgunakan kedudukan selaku pegawai awam dan melakukan salah guna di pejabat awam.
“Perdana Menteri ketika itu juga ketika melakukan tindakan terbabit, menyedari serta berniat untuk menyebabkan pelanggaran kontrak di antara kerajaan dan anak guam kami selain tindak tanduk perdana menteri terbabit juga adalah menggunakan kuasa yang tidak sah di sebalik kedudukannya,” kata surat tuntutan itu.

Selain itu Mohamed Apandi mendakwa berikutan penamatan khidmatnya melalui surat bertarikh 5 Jun 2018 oleh KSN, telah menyebabkannya mengalami kehilangan dan kerugian antaranya pendapatan, elaun dan faedah-faedah lain.
Justeru, Mohamed Apandi tiada pilihan lain selain meneruskan dengan tindakan undang-undang bagi menuntut ganti rugi termasuk ganti rugi teladan sekiranya tidak menerima sebarang tawaran pemulihan atau ganti rugi daripada kerajaan dalam tempoh tujuh hari bermula semalam.
Ia menyatakan bahawa perkhidmatan Mohamed Apandi daripada 27 Julai 2015 sehingga 26 Julai 2018 hanya boleh ditamatkan melalui peruntukan Artikel 145 (5) Perlembagaan Persekutuan.
Peruntukan itu menyatakan, tertakluk kepada Fasal (6), Peguam Negara hendaklah memegang jawatan selama diperkenan oleh Yang di-Pertuan Agong dan boleh pada bila-bila masa meletakkan jawatannya dan, melainkan jika beliau ialah anggota Jemaah Menteri, hendaklah menerima apa-apa saraan yang ditentukan oleh Yang di-Pertuan Agong. – K! ONLINE


Tok Mat saran UMNO teliti semula kerjasama politik
Oleh ZULKIFLI MANZOR

1 Oktober 2020, 2:05 pm
KUALA LUMPUR – Keputusan Pilihan Raya Negeri (PRN) Sabah pada 26 September lalu menunjukkan strategi dan kerjasama politik yang UMNO meterai tidak menguntungkan parti itu, malah memencilkan peranannya di Sabah.
Timbalan Presiden UMNO, Datuk Seri Mohamad Hasan berkata, UMNO daripada sebuah parti yang menguasai Sabah selama 27 tahun kini hanya pemain politik terpencil dalam Gabungan Rakyat Sabah (GRS).
“Apa yang berlaku di Sabah memerlukan UMNO memikirkan semula pendekatan politiknya. Jika Sabah dijadikan sandaran, kelangsungan, pengaruh dan keterlihatan UMNO akan terus terjejas dalam jangka pendek dan akhirnya melemahkan UMNO dalam jangka panjang.
“Telah tiba masa Presiden UMNO memberikan pedoman dan hala tuju jelas kepada parti dan semua ahli tentang bagaimana kita harus meneruskan kerjasama kita dengan saingan politik kita,” katanya dalam satu kenyataan hari ini.
Mohamad berkata, UMNO mesti berhenti bernostalgia bahawa kerjasama politik melalui “langkah Sheraton” adalah demi menyelamatkan negara kerana episod itu telah berakhir.
Menurut beliau, episod seterusnya adalah bagaimana UMNO akan mengemudi negara ini dan mencipta masa depan Malaysia yang lebih baik melalui Barisan Nasional (BN) dan bukannya platform politik lain.

Tambah beliau, UMNO akan dinilai dengan apa yang boleh ditawarkan kepada Malaysia, bukan betapa besar pengorbanan UMNO untuk parti tertentu atau kelangsungan Perikatan Nasional (PN).
“Jika kita terpaksa bersendiri bersama Pas dalam Muafakat Nasional dan BN serta parti komponennya dalam menghadapai PRU akan datang, maka putuskan sedemikian dengan segera agar dapat menyediakan diri,” katanya.
Terdahulu, beliau berkata, pengorbanan UMNO memberi kerusi terkuatnya kepada parti tertentu pada PRN Sabah telah menjejaskan kekuatan UMNO secara signifikan.
Kata beliau, lebih menyedihkan UMNO terpaksa berhadapan dengan calon bebas yang ditaja oleh pihak berkepentingan untuk melemahkan UMNO.
“Janji yang dimeterai berkaitan potfolio Kabinet pun hampir dimungkiri. UMNO tidak boleh membiarkan episod PRN Sabah menjadikan kedudukannya seperti kata pepatah, ‘biar alah sabung, asal menang sorak’,” katanya lagi. – K! ONLINE


Beri tempoh sebulan untuk migrasi kaedah pembayaran
1 Oktober 2020, 2:29 pm
KUALA LUMPUR – Ahli-Ahli Parlimen Pakatan Harapan Kuala Lumpur menggesa Dewan Bandaraya Kuala Lumpur (DBKL) mempertimbang tempoh satu bulan tempoh migrasi pembayaran parkir yang mana tindakan saman tidak dikenakan terhadap pengguna tempat letak kereta bahu jalan.
Menurut mereka, arahan terbaharu DBKL itu akan memberi kesan kepada pengguna yang perlu berhijrah atau bermigrasi dari aplikasi lama ke yang baharu, termasuk isu baki akaun JomParking yang perlu dipindahkan atau dipulangkan.
“Kami difahamkan mesin pembayaran bagi tempat letak kereta bahu jalan diberhentikan serta-merta, dan aplikasi JomParking juga bukan salah satu e-wallet yang akan digunakan bermula hari ini (1 Oktober).
“Setakat 2016, terdapat sebanyak 46,100 petak parkir bahu jalan. Pada masa yang sama, setakat Disember 2019, kami difahamkan terdapat seramai 330,000 pengguna aplikasi JomParking,” menurut kenyataan yang dikeluarkan hari ini.
Kenyataan dikeluarkan oleh Tan Kok Wai, Fahmi Fadzil Hannah Yeoh, Nik Nazmi Nik Ahmad serta beberapa Ahli Parlimen PH lain di Kuala Lumpur.
Menurut mereka, pengguna yang tidak biasa menggunakan e-wallet juga akan terkesan dengan ketiadaan mesin pembayaran fizikal, dan kempen kesedaran bersesuaian juga perlu dilaksana segera.

“Kami juga menggesa agar isu baki akaun JomParking diselesaikan dengan segera, sama ada dengan pemindahan baki tersebut dari akaun JomParking ke mana-mana akaun e-wallet lain yang dipilih pengguna, atau dengan pemulangan baki penuh kepada pengguna.
“Sebagai wakil rakyat Kuala Lumpur, kami akan terus memantau isu ini dan bersedia membantu pihak DBKL dan pengusaha JomParking untuk mencari penyelesaian terbaik demi kebaikan warga Kuala Lumpur,” menurut mereka. – K! ONLINE


DBKL sambut baik pelantikan Datuk Bandar baharu
1 Oktober 2020, 2:55 pm
KUALA LUMPUR – Dewan Bandaraya Kuala Lumpur (DBKL) menyambut baik pelantikan Datuk Bandar Kuala Lumpur yang baharu, Datuk Mahadi Che Ngah hari ini.
DBKL dalam kenyataannya di laman Facebook mengalu-alukan pelantikan tersebut dan mengucapkan selamat datang kepada Mahadi.
“Selamat datang dan selamat bertugas kepada Mahadi yang dilantik sebagai Datuk Bandar Kuala Lumpur baharu untuk tempoh dua tahun.
“Menteri Wilayah Persekutuan, Tan Sri Annuar Musa memaklumkan pelantikan Datuk Bandar untuk kali ke-13 itu telah diperkenan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah,” katanya dalam kenyataan itu di sini hari ini.
Jelasnya lagi, pelantikan Mahadi bagi menggantikan Datuk Nor Hisham A. Dahlan yang menamatkan perkhidmatan semalam setelah berkhidmat selama dua tahun. – K! ONLINE


Covid-19: SK Permatang Janggus ditutup hingga 8 Oktober
Oleh LUQMAN RIDHWAN MOHAMED NOR

1 Oktober 2020, 3:03 pm
Oleh SITI NUR MAS ERAH AMRAN
SEBERANG PERAI – Jabatan Pendidikan Negeri (JPN) Pulau Pinang mengarahkan Sekolah Kebangsaan Permatang Janggus di Kepala Batas di sini ditutup sehingga 8 Oktober ini ekoran seorang guru di sekolah terbabit dikesan positif Covid-19.
Pengarahnya, Abdul Rashid Abdul Samad mengesahkan arahan penutupan itu dan tindakan berkenaan diambil atas faktor keselamatan serta langkah berjaga-jaga daripada penularan pandemik Covid-19.
“Sekolah terbabit ditutup selama lapan hari bermula hari ini dan tindakan selanjutnya akan diputuskan selepas mesyuarat dengan pihak Kementerian Kesihatan,” katanya kepada pemberita di sini hari ini.
Sejak tengah hari tadi, tular di media sosial gambar berhubung ujian saringan Covid-19 yang dijalankan terhadap murid sekolah itu.
Difahamkan, guru wanita terbabit dilaporkan kurang sihat dan mendapatkan rawatan di sebuah hospital di Kedah.

Guru wanita itu dipercayai adalah isteri kepada seorang ahli politik di Kedah yang berkempen di Sabah ketika Pilihan Raya Negeri (PRN) itu baru-baru ini.
Tinjauan Kosmo! hari ini mendapati kebanyakan ibu bapa menunggu di pagar sekolah sementara menantikan anak masing-masing selesai melakukan ujian saringan oleh pihak kementerian.
Difahamkan, pihak sekolah memaklumkan waris bahawa kira-kira 600 murid perlu menjalani ujian saringan Covid-19 menerusi aplikasi WhatsApp. – K! ONLINE


ESSCOM beri amaran hentikan penyeludupan minyak
Oleh KOSMO!

1 Oktober 2020, 2:21 pm
Oleh IVAN AMIRUL
LAHAD DATU – Pihak Kawasan Keselamatan Khas Pantai Timur Sabah (ESSCOM) memberi amaran tegas kepada tekong penyeludupan barangan bersubsidi terutama petrol agar menghentikan sebarang kegiatan haram mereka.
Komander ESSCOM, Datuk Ahmad Fuad Othman berkata, pihaknya bimbang minyak yang diseludup itu akan digunakan penjenayah rentas sempadan terutama kumpulan penculik untuk wang tebusan (KFR).
“Kita tidak akan berdiam diri dan terus memburu serta mengesan penyeludup minyak yang cuba membawa keluar bahan mentah itu dari negara ini melalui laluan tikus.
“Nasihat saya kepada tekong-tekong penyeludup minyak ini supaya hentikan aktiviti penyeludupan. ESSCOM akan terus memburu mereka yang melakukan kegiatan haram ini,” katanya dalam satu kenyataan hari ini.
Amaran ini dikeluarkan susulan penahanan sebuah bot laju disyaki cubaan menyeludup 23 tong berisi petrol ke negara jiran di kawasan perairan Sisipan, Semporna, Rabu lalu.

Dalam kejadian kira-kira pukul 2.45 petang, ESSCOM dengan kerjasama Pasukan Gerakan Udara (PGU) Polis Diraja Malaysia (PDRM) dan Pasukan Polis Marin Semporna mengesan serta menahan sebuah bot laju yang disyaki cuba menyeludup minyak petrol dari arah negara jiran menuju ke Pulau Sisipan.
“Hasil siasatan mendapati, bot terbabit cuba untuk menyeludup 23 tong minyak ke negara jiran melalui laluan yang tidak diwartakan dengan nilai rampasan keseluruhan berjumlah RM16,845.
“Semua rampasan dibawa ke pangkalan PPM Semporna untuk tindakan lanjut,” katanya.
Katanya, ESSCOM melalui Ops Cegah Pati (OCP) timur akan mempertingkat dan memperketatkan lagi kawalan dan rondaan laut serta udara terutamanya di semua kawasan laluan hotspot dengan kerjasama semua agensi penguat kuasa.
“Ia terutamanya daripada Angkatan Tentera Malaysia (ATM), PDRM dan Maritim Malaysia (APMM) bagi mengekang dan membanteras aktiviti penyeludupan,” katanya. – K! ONLINE


Stor simpanan tong gas LPG tanpa lesen diserbu
Oleh KOSMO!

1 Oktober 2020, 2:17 pm
Oleh NUR SHARIEZA ISMAIL
SEPANG – Sebuah stor di Taman Putra Perdana, Puchong dekat sini yang dikesan menyimpan dan menjalankan aktiviti jualan gas petroleum cecair (LPG) bersubsidi tanpa lesen diserbu penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) dalam Ops Gasak di sini semalam.
Ketua Pegawai Penguat Kuasa KPDNHEP Negeri Selangor, Aminuddin Muhammad berkata, siasatan mendapati premis itu sentiasa tertutup dan berkunci bagi mengelakkan aktivitinya dihidu pihak berkuasa.
Menurutnya, siasatan lanjut turut mendapati premis itu beroperasi dari pukul 9 pagi hingga 7 malam sejak sebulan yang lalu.
“Dalam serbuan kira-kira pukul 3 petang itu, kita merampas sebanyak 68 tong LPG Petronas berisi dan 133 lagi tong didapati kosong yang dianggarkan bernilai RM19,040.
“Pihak KPDNHEP turut merampas dua buah lori yang digunakan untuk tujuan penghantaran gas sekitar Puchong dianggarkan bernilai RM30,000 menjadikan jumlah keseluruhan nilai rampasan sebanyak RM 49,040,” katanya dalam satu kenyataan di sini hari ini.

Aminuddin berkata, operasi melibatkan lima pegawai penguat kuasa itu dilakukan hasil daripada siasatan aduan oleh Bahagian Penguatkuasa KPDNHEP Cawangan Sepang mengenai kegiatan penyimpanan gas LPG tanpa lesen.
“Ketika serbuan dibuat, pemilik premis gagal untuk mengemukakan lesen bagi menyimpan barang kawalan berjadual LPG.
“Keterangan awal suspek di lokasi kejadian memaklumkan penghantaran gas LPG itu untuk dibekalkan di sekitar bandar Puchong,” katanya. – K! ONLINE


Malaysia sedia bantu Nigeria kembangkan pasaran agrokomoditi halal
1 Oktober 2020, 2:11 pm
KUALA LUMPUR – Malaysia akan membantu Nigeria membangunkan industri halal di negara itu menerusi pembinaan Hab Perniagaan Halal untuk menghasilkan produk halal, pensijilan makanan halal dan pengurusan makanan halal.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, selain merupakan antara negara dengan penduduk Islam terbesar, Nigeria memiliki pasaran halal yang kian berkembang.
Jelasnya, ia meliputi segmen makanan hinggalah ke bidang-bidang lain seperti logistik, fesyen, kosmetik, perbankan Islam dan rantaian bekalan.
“Kerajaan Malaysia melalui Kementerian Perusahaan Perladangan dan Komoditi bersedia untuk membantu Nigeria khususnya membabitkan produk-produk halal berasaskan agrokomoditi keluaran tempatan bagi mengembangkan lagi pasaran produk halal di negara itu.
“Ini adalah contoh terbaik untuk menjalinkan hubungan global dalam perkembangan industri halal di seluruh dunia dan ummah secara  keseluruhan,” katanya dalam satu kenyataan hari ini.
Ujarnya, Malaysia adalah satu-satunya negara di dunia di mana pembangunan industri halal disokong oleh kerajaan selain menggalakkan sinergi kerjasama antara sektor  swasta dan sektor awam.

Beliau semalam menyampaikan ucaptama pada Majlis Perasmian Ekspo Maya Halal Dunia dan Siri Webinar 2020 yang antara lain memfokuskan kepada industri halal dunia yang kini bernilai kira-kira RM9.57 trilion dan kaitannya dengan produk-produk agrikomoditi.
“Industri halal bukan sekadar membabitkan segmen makanan dan minuman dalam masyarakat malah meliputi produk hiliran komoditi seperti coklat, sarung tangan getah, produk minyak sawit, kosmetik dan pelbagai lagi,” katanya. -K! ONLINE


DBKL perlu kekal matlamat bantu orang ramai
Oleh NUR HUDA MUSA

1 Oktober 2020, 3:49 pm
KUALA LUMPUR – Dewan Bandaraya Kuala Lumpur (DBKL) perlu terus komited membantu penduduk di sekitar ibu kota.
Bekas Datuk Bandar Kuala Lumpur, Datuk Nor Hisham Ahmad Dahlan berkata, agensi itu turut perlu meneruskan tujuan utama mereka iaitu menyediakan perkhidmatan terbaik untuk pembangunan sosio ekonomi.
“Apa sahaja yang orang ramai cakap, apa sahaja yang kita lalukan kita perlu mengikut prosedur operasi standard (SOP) DBKL.
“Kita memudahkan cara, kita membantu ekonomi, tolong orang muda dan orang susah itu matlamat utama DBKL,” katanya ketika berucap pada majlis perpisahannya di Menara DBKL 1 hari ini.
Beliau yang telah menamatkan kontrak perkhidmatan selama dua tahun semalam berkata, sepanjang tempoh itu beliau telah memberikan yang terbaik demi pembangunan ibu kota.
“Apa sahaja yang DBKL lakukan adalah untuk kebaikan Kuala Lumpur,

“Kerjasama yang baik daripada 10,000 kakitangan juga menjadikan DBKL disanjung oleh pemegang taruh,” ujarnya.
Media hari ini melaporkan Menteri Wilayah Persekutuan, Tan Sri Annuar Musa mengumumkan bekas Pengarah Eksekutif (Perancangan) Dewan Bandaraya Kuala Lumpur (DBKL), Datuk Mahadi Che Ngah dilantik sebagai Datuk Bandar Kuala Lumpur baharu bagi tempoh dua tahun berkuat kuasa hari ini. – K! ONLINE


Dua lelaki lakukan khianat didenda
Oleh KOSMO!

1 Oktober 2020, 3:19 pm
Oleh MOHAMAD FAHD RAHMAT
KLUANG – Dua lelaki suruhan peminjam wang tanpa lesen atau ah long dijatuhi hukuman denda masing-masing RM2,500 dan RM3,500 oleh Mahkamah Majistret Kluang di sini hari ini atas pertuduhan melakukan khianat bulan lalu.
Majistret Arun Novadass membuat keputusan denda terhadap tertuduh, Pang Hong Wei, 26, sebanyak RM2,500, manakala Kau Yeong Khen, 25, sejumlah RM3,500 selepas mereka mengaku salah selepas pertuduhan dibacakan.
Mahkamah turut memerintahkan kedua-dua tertuduh menjalani hukuman enam bulan jika gagal membayar denda tersebut.
Mengikut fakta kes, tertuduh melakukan kerja mengambil upah bagi melakukan khianat dengan melakukan ugutan serta simbah cat ke atas sebuah rumah di Taman Pelangi di sini pada 18 September lalu.
Bagi kesalahan itu, kedua-dua tertuduh didakwa mengikut Seksyen 427 Kanun Keseksaan.

Jika sabit kesalahan, mereka boleh dihukum penjara dua tahun atau denda atau kedua-duanya sekali.
Pendakwaan dikendalikan Timbalan Pendakwa Raya, Nurzahida Mohammad Ruzi, manakala tertuduh tidak diwakili peguam. – K! ONLINE


38 mangsa banjir di Rantau dipindahkan
Oleh KOSMO!

1 Oktober 2020, 3:24 pm
Oleh ZAKKINA WATI AHMAD TARMIZI
SEREMBAN – Seramai 38 mangsa membabitkan 12 buah keluarga daripada tiga buah kampung di Rantau dekat sini dipindahkan ke pusat pemindahan sementara selepas rumah mereka dinaiki air dalam kejadian banjir kilat lewat malam tadi.
Pengarah Angkatan Pertahanan Awam (APM) Negeri Sembilan, Fazlisyah Muslim berkata, tiga kampung yang terlibat ialah Kampung Sega Hilir, Kampung Pasir dan Kampung Siliau.
Jelasnya, kesemua mangsa tersebut kini ditempatkan di pusat pemindahan sementara di Sekolah Kebangsaan (SK) Kampung Sega, Rantau.
“Sehingga kini, 38 mangsa yang melibatkan 12 buah keluarga telah ditempatkan di pusat pemindahan sementara manakala terdapat tiga buah keluarga yang terdiri daripada 12 orang penduduk telah berpindah ke rumah keluarga terdekat.
“Kejadian banjir berlaku sekitar pukul 12 tengah malam namun pihak kami hanya boleh memindahkan penduduk pada pukul 5.30 pagi kerana ada kawasan yang telah dinaiki air,” katanya kepada Kosmo! di sini hari ini.

Fazlisyah berkata, banjir yang berlaku di kawasan rendah ekoran hujan berterusan daripada pukul 5.30 petang hingga 12 tengah malam semalam.
“Bagaimanapun, kesemua mangsa selamat dan keadaan ketika ini adalah terkawal dan air di rumah-rumah mangsa masih dalam keadaan statik,” katanya.
Beliau turut memaklumkan, sehingga pukul 1 petang tadi, mangsa banjir masih belum dibenarkan pulang memandangkan hujan yang dikhuatiri lebat dan paras air Sungai Linggi yang masih tidak menurun dan dijangka ia sehingga lewat petang ini.
“Pihak kami tidak membenarkan mangsa di pusat pemindahan sementara pulang walaupun banjir telah reda. Kami risau sekiranya paras air makin meningkat berikutan hujan dijangka lebat pada petang ini.
“Malah kalau saya lihat paras air dilihat berada pada paras 60 milimeter (mm) sehingga menyebabkan air Sungai Linggi melimpah,” katanya.
Sementara itu, katanya, seramai 20 anggota APM telah bersiap sedia berada di pusat pemindahan sementara tersebut.
“Pihak Jabatan Kebajikan Masyarakat turut membantu memberi bantuan kepada penduduk di pusat pemindahan,” katanya. – K! ONLINE